Eze 20 AKKDC08 - Isirayɛlidenw minɛnin kɔ ka taga - Bible Search\nEze 19 Eze 21\nIsirayɛlidenw murutini lo\n1Isirayɛlidenw minɛnin kɔ ka taga jamana wɛrɛ la, o saan wolonwulanan kalo duurunan tile tannan loon, Isirayɛli cɛkɔrɔba dɔw nana sigi ne ɲafɛ ko u be Masaba ɲininga. 2O tuma na, Masaba kumana ne fɛ ko: 3«Adamaden, kuma Isirayɛli cɛkɔrɔbaw fɛ k'a fɔ u ye ko ne Matigi, Masaba ko: ‹Yala aw nana ne ɲininga le wa? Ne tɔgɔ kosɔn, ne tena sɔn aw ka ne ɲininga.› 4Adamaden, i tena u kiti wa? I k'i yɛrɛ labɛn k'u kiti. U bɛmaw ka kokolonw yira u la.\n5- «A fɔ u ye ko ne Matigi, Masaba ko: Ne ye Isirayɛli woloma loon min na, ne ye n daa di sɔbɛ la Yakuba kɔmɔgɔw ma, ka n yɛrɛ yira u la Ezipiti jamana na. Ne ye layidu ta u ye ko ne bena kɛ Masaba ye, u ka Ala. 6Ne y'a fɔ o loon na ko tiɲɛ na, ne bena u bɔ Ezipiti ka taga n'u ye jamana dɔ la, ne tun ye min woloma u ye, jamana diman, nɔnɔ ni lii ka ca kosɔbɛ min kɔnɔ. Jamanaw bɛɛ la ɲuman lo. 7Ne y'a fɔ u ye ko batofɛnkolon minw b'u ka miiriya sama, ko u kelen kelen bɛɛ k'olu fili, k'u kana u yɛrɛ nɔgɔ ni Ezipitikaw ka joow ye. Ko ne ye Masaba ye, u ka Ala. 8O bɛɛ n'a ta, u murutira ne ma, u ma sɔn ka mɛnni kɛ ne fɛ. U ma sɔn ka batofɛnkolon nunu fili, u ma sɔn ka Ezipitikaw ka joow to yen. O la, ne ko ne bena n dimi bɔ u la, ka n ka fariya yira u la Ezipiti jamana kɔnɔ. 9Nga ne ma o kɛ n tɔgɔ cɛnko kama siya wɛrɛw cɛma, u siginin be minw cɛma. Ne tun ye n yɛrɛ yira u la siya nunu ɲana tuma min na ne tun ye layidu ta u ye ko ne bena u bɔ Ezipiti jamana na.\n10«Ne y'u bɔ Ezipiti ka taga n'u ye kongokolon kɔnɔ. 11- Ne ye ne ka kolatigɛninw yira u la, ani ka n ka fɔtaw fɔ u ye, minw batoli be na ni hɛrɛ ye. 12- Ne ye n ka lafiɲɛlon latigɛ fana ka kɛ taamasiɲɛ ye ne ni u cɛ janko u k'a lɔn ko ne Masaba le b'u saniya. 13Nga Isirayɛlidenw murutira ne ma kongokolon kɔnɔ. U ma ne ka kolatigɛninw kɛ. Mɔgɔ be hɛrɛ sɔrɔ ne ka fɔta minw batoli fɛ, u ma sɔn olu ma, u ye ne ka lafiɲɛlon cɛn. O le kosɔn, ne tun ko ne bena n dimi bɔ u la kongokolon kɔnɔ k'u halaki. 14Nga ne ma o kɛ janko ne y'u bɔ Ezipiti siya minw ɲana, olu kana na ne tɔgɔ cɛn. 15- Ne y'a fɔ u ye tiɲɛ na kongokolon kɔnɔ ko ne tun ye jamana diman min d'u ma, nɔnɔ ni lii ka ca kosɔbɛ o min na, ni jamanaw bɛɛ la ɲuman lo, ko ne tena taga n'u ye o yɔrɔ la tugu. 16Bari u banna ne ka fɔtaw la, u ma ne ka kolatigɛninw kɛ, u ye ne ka lafiɲɛlon cɛn. U ka joow koo tun be u dusu la kosɔbɛ. 17O bɛɛ n'a ta, ne makarila u la, ne tun t'a fɛ k'u halaki. Ne ma sɔn k'u bɛɛ halaki kongokolon kɔnɔ.\nBɛɛ ye josɔnbagaw ye\n18«Ne y'a fɔ u deenw ye kongokolon kɔnɔ ko: ‹Aw kana aw bɛmaw ka kolatigɛninw n'u ka fɔtaw bato, aw kana aw yɛrɛ nɔgɔ u ka joow la. 19Ne ye Masaba ye, aw ka Ala. Aw ka ne ka kolatigɛninw kɛ ka ne ka fɔtaw bato ka ɲa. 20Aw ka ne ka lafiɲɛlonw bato janko o ka kɛ taamasiɲɛ ye aw ni ne cɛ. O tuma na, aw ben'a lɔn ko ne ye Masaba ye, aw ka Ala.›\n21«Nga olu fana murutira ne ma. U ma taama ka kɛɲɛ ni ne ka kolatigɛninw ye. U ma banba ka ne ka fɔtaw bato, mɔgɔ be se ka hɛrɛ sɔrɔ minw batoli barika la. U ye ne ka lafiɲɛlonw fana cɛn. O la, ne tun ko ne bena n dimi bɔ u la, n bena n ka fariya yira u la kongokolon kɔnɔ. 22Nga ne ma sɔn k'o kɛ, ne y'o to yen janko ne tɔgɔ kana cɛn siyaw fɛ, ne tun y'u bɔ Ezipiti o minw ɲana. 23Ne y'a fɔ u ye tiɲɛ na kongokolon kɔnɔ ko ne bena u jɛnsɛn siya wɛrɛw cɛma k'u yɛrɛkɛ jamana wɛrɛw la, 24bari u ma ne ka fɔtaw kɛ, u banna ne ka kolatigɛninw la ka ne ka lafiɲɛlonw cɛn. U bɛmaw ka joow y'u sama. 25Kolatigɛnin minw ma ɲi, ani mɔgɔw te se ka hɛrɛ sɔrɔ fɔta minw barika la, ne yɛrɛ ye olu d'u ma. 26Ne y'a to u ka nɔgɔ u ka sarakaw kosɔn, u kelen kelen bɛɛ tun y'u deen fɔlɔw kɛ ka sɔnni kɛ. Ne y'a to o ka kɛ janko u dusu be kasi, ani u k'a lɔn ko ne ye Masaba le ye. 27O la, adamaden, kuma Isirayɛlidenw fɛ k'a fɔ u ye ko ne Matigi, Masaba ko: ‹Aw faaw ye ne tɔgɔ cɛn bari u ma tilen ne ma.›\n28«Ne tun ye n daa di ko ne bena jamana min d'u ma, ne y'a kɛ u donna yen. Kabini u sera yen, u ye tintinjanw ni yiribabaw ye yɔrɔ o yɔrɔ, u y'u ka sarakaw bɔ yen k'u ka boɲafɛnw di ka ne dusu gwan, k'u ka wusulan kasadiman jɛni, k'u ka jii bɔn. 29Ne y'a fɔ u ye ko: ‹Aw be taga sɔnnikɛyɔrɔ minw na, olu ye mun ye?› Halibi o yɔrɔ nunu be wele ko Yɔrɔ kɔrɔtaninw.\n30«O kama, i k'a fɔ Isirayɛlidenw ye ko ne Matigi, Masaba ko: ‹Aw t'aw yɛrɛ nɔgɔra i n'a fɔ aw bɛmaw y'a kɛ cogo min na wa? Aw te kakalaya kɛra k'u ka joow sɔn wa, fɛnjugu nunu? 31Fɔɔ ka na se bii ma, n'aw b'aw deenw fili tasuma kɔnɔ ka sɔnni kɛ, k'aw yɛrɛ nɔgɔ n'o ye. Isirayɛlidenw, ne ka kan ka sɔn aw be ne ɲininga wa? Ne Matigi, Masaba, ne b'a fɔ aw ye ne tɔgɔ kosɔn ko ne tena sɔn aw ka ne ɲininga.›\n32«Aw ko aw b'a fɛ ka kɛ i n'a fɔ siya tɔw, i n'a fɔ jamana wɛrɛ mɔgɔw, ka yiriw ni kabakuruw sɔn. O tena kɛ dɛ! 33Ne Matigi, Masaba ko: Ne tɔgɔ kosɔn, ne dimininba bena aw mara n ka sebagaya la. 34Ne dimininba bena aw bɔ siya wɛrɛw cɛma jamanaw kɔnɔ aw jɛnsɛnna yɔrɔ minw na, k'aw lajɛn ɲɔgɔn kan ne ka sebagaya barikaman kosɔn. 35Ne bena taga n'aw ye yɔrɔlakolon dɔ la, mɔgɔ te min na. O yɔrɔ la, ne bena aw kiti ɲada ni ɲada. 36Ne bena aw kiti i ko ne y'a kɛ aw bɛmaw la Ezipiti kongokolon kɔnɔ cogo min na. Ne Matigi, Masaba le ko ten. 37Aw bena to ne ka mara kɔnɔ i ko sagaw. Ne bena aw wajibiya ka ne ka bɛɛn bato. 38Mɔgɔ minw murutinin lo ne ma n'u ma sɔn ne ta ma, ne bena olu bɔ aw cɛma. Ne bena u bɔ u ka sigijamana na, nga u tena se ka don Isirayɛli jamana kɔnɔ tugu. O tuma na, aw ben'a lɔn ko ne ye Masaba le ye.\n39«Aw kɔni, Isirayɛlidenw, ne Matigi, Masaba b'a fɔ aw ye ko: Aw ye taga aw ka joow sɔn, aw kelen kelen bɛɛ! Nga o kɔ, wajibi lo aw bena mɛnni kɛ ne fɛ, aw tena ne tɔgɔ senuman cɛn aw ka boɲafɛnw n'aw ka joow barika la tugu. 40Bari ne Matigi, Masaba ko: Isirayɛli jama bɛɛ, minw siginin be jamana kɔnɔ, olu bɛɛ bena ne bato ne ka kulu senuman kan, Isirayɛli ka kulujan kan. Ne bena sɔn u ma o yɔrɔ la. Ne ben'a fɔ ko aw k'aw ka boɲafɛnw di ne ma, ani aw ka sɛnɛfɛnw bɛɛ fɔlɔw, ani aw ka fɛɛn senumanw bɛɛ. 41Aw jɛnsɛnnin be siya minw cɛma jamana minw na, ni ne y'aw bɔ olu cɛma k'aw lajɛn tuma min na, ne bena sɔn aw ma i n'a fɔ wusulan kasadiman. Ne ben'a yira siya wɛrɛw la aw barika la ko ne ye senuman ye. 42Ne tun ye layidu ta ko ne bena jamana min di aw bɛmaw ma, o min ye Isirayɛli jamana ye, ni ne y'a kɛ aw donna o kɔnɔ tuma min na, o tuma na, aw ben'a lɔn ko ne ye Masaba le ye. 43K'aw to o yɔrɔ la, aw hakili bena jigi aw taamacogo la, ani aw ye koo minw bɛɛ kɛ k'aw yɛrɛ nɔgɔ. Aw bena ɲugu aw yɛrɛ la aw ka kojugu kosɔn. 44Isirayɛlidenw, ne tena aw minɛ ka kɛɲɛ n'aw ka jogojuguw n'aw ka kɛwalijuguw ye, ne bena koɲuman kɛ aw ye ne yɛrɛ tɔgɔ kosɔn. O tuma na, aw ben'a lɔn ko ne ye Masaba le ye. Ne Matigi, Masaba le ko ten.»


Mat 13 AKKDC08 - O loon nin na, Yezu bɔra ka taga sigi - Bible Search\nMat 12 Mat 14\n(Mar 4.1-9; Luka 8.4-8)\n1O loon nin na, Yezu bɔra ka taga sigi bada la. 2- Jamaba tagara lajɛn a kɔrɔ fɔɔ a donna kurun kɔnɔ ka sigi. Jama bɛɛ tun be bada la.\n3A ye koo caaman fɔ u ye talen na. A ko: «Sɛnɛkɛla dɔ bɔra ka taga suman seri. 4K'a to serili la, kisɛ dɔw tagara ben sirada la. Kɔnɔw nana olu kunu. 5Dɔw fana tagara ben farayɔrɔ la, bɔgɔ bɛrɛ tun te yen. U falenna joona bari u ma don dugumakolo la ka se yɔrɔjan. 6Nga tile fariyara tuma min na, u jɛnina ka ja bari lili ɲanaman tun t'u la. 7Dɔw fana tagara ben ŋɔni yɔrɔ la, u ni ŋɔni falenna ɲɔgɔn fɛ. Ŋɔni wilila k'u degun. 8Nga dɔw tagara ben dugukoloɲuman na. O yɔrɔ suman ɲana kosɔbɛ. Dɔw ye deen kɛmɛ sɔrɔ, dɔw ta bi wɔɔrɔ, dɔw ta bi saba. 9Tulo be min fɛ, o ka mɛnni kɛ.»\nMun na Yezu be to ka talen la\n(Mar 4.10-12; Luka 8.9-10)\n10O kɔ, Yezu ka kalandenw gwɛrɛla a la k'a ɲininga ko: «Mun na i be to ka kuma mɔgɔw fɛ talen na?» 11A y'u jaabi ko: «Aw kɛra Ala ka masaya gundo lɔnbagaw ye, nga a lɔnniya ma di tɔw ma, 12- bari fɛɛn be min fɛ, dɔ bena fara o ta kan kosɔbɛ. Nga fɛɛn te min fɛ, hali dɔɔni min b'a fɛ, o bena bɔsi a la. 13O le y'a to ne be talen la u ye, bari u be filɛli kɛ, nga, u te foyi ye, u b'u tulo malɔ, nga, u te foyi faamu. 14- A kɛra ten, kira Ezayi ye kuma min fɔ, o be dafana. A tun ko:\n‹U bena u tulo malɔ,\nu tena foyi faamu.\nU bena filɛli kɛ ka ɲa,\nu tena foyi ye.\n15Bari u tulo ka gwɛlɛ,\nu te miiri,\nu t'a fɛ ka yeli kɛ,\nu t'a fɛ ka mɛnni kɛ.\nN'u tun ye yeli kɛ ka mɛnni kɛ,\nu tun bena nimisa ka faran u ka kojuguw la.\nNe tun bena u kɛnɛya.›\n16- «Aw kɔni dagamunin lo bari aw ɲaa yɛlɛnin lo, aw tulo be mɛnni kɛ. 17Tiɲɛ na, ne b'a fɔ aw ye ko aw be koo minw yera, kira caaman ni mɔgɔtilennin caaman tun b'a fɛ k'u ye, nga u ɲaa ma la u kan. Aw be min mɛnna, u tun b'a fɛ k'u mɛn, nga u m'o mɛn.\n(Mar 4.13-20; Luka 8.11-15)\n18«Ne ye serilikɛla ka koo fɔ talen min na, aw k'aw tulo malɔ o talen kɔrɔ la. 19Minw be Ala ka kuma mɛn n'u t'a faamu, olu bɔnin be sirada fɛ, kisɛ benna yɔrɔ min na. U man'a mɛn dɔrɔn, Sutana be na o bɔ u kɔnɔ. 20Mɔgɔ min bɔnin be farayɔrɔ fɛ kisɛ benna min na, o ye mɔgɔ ye min b'o kuma mɛn ka sɔn a ma o yɔrɔnin bɛɛ ni nisɔndiya ye. 21Nga o kuma te sigiyɔrɔ sɔrɔ a kɔnɔ, a te muɲuli kɛ. Ni gwɛlɛya nana, walima ni mɔgɔ b'a tɔɔrɔ o kuma kosɔn dɔrɔn, a be sin ka ban Ala ma. 22Min bɔnin be ŋɔni yɔrɔ fɛ, o ye mɔgɔ ye min b'o kuma mɛn, nga, diɲɛ hamiko, ni nafoloko b'o kuma nagasi fɔɔ nafa dɔɔni yɛrɛ te sɔrɔ a la. 23Min bɔnin be dugukoloɲuman fɛ, o ye mɔgɔ ye min be kuma nin mɛn, k'o faamu. Dɔ be kisɛ kɛmɛ kɛ, dɔ ta be se bi wɔɔrɔ, dɔ ta bi saba.»\nYezu ye talen min la binjugu koo la\n24Yezu ye talen wɛrɛ la u ye. A ko: «*Sankolo masaya be i ko cɛɛ dɔ min ye sumansi ɲanaman dan a ka foro la. 25Ka mɔgɔ bɛɛ to sinɔgɔ la sufɛ, a jugu tagara binjugukisɛ seri *bile cɛma ka tɛmɛ n'a yɛrɛ ye. 26U nana falen, u y'a daminɛ ka kuun bɔ tuma min na, binjugu lɔnna ka bɔ suman na. 27Forotigi ka baaradenw tagar'a fɔ a ye ko: ‹I tun ma sumansi ɲanaman le dan i ka foro la wa? Binjugu nin do bɔra min?› 28A y'u jaabi ko: ‹Ne jugu dɔ le y'o baara kɛ.› Baaraden nunu tilara k'a ɲininga ko: ‹I b'a fɛ an ka taga binjugu nin bɔn ka bɔ yen wa?› 29A y'u jaabi ko: ‹Ayi. Aw kana taga bɔn, bari aw be se ka fili ka bile dɔ bɔn. 30Aw k'a to u ka wili ɲɔgɔn fɛ fɔɔ sumantigɛtuma ka se. N'o tuma sera, n ben'a fɔ sumantigɛlaw ye k'u ka binjugu nin tigɛ fɔlɔ, k'a siri, k'a jɛni, u ka sɔrɔ ka bile tigɛ k'a kɛ n ka bondo kɔnɔ.› »\n(Mar 4.30-32; Luka 13.18-19)\n31Yezu ye talen wɛrɛ la u ye tugu. A ko: « *Sankolo masaya be i ko mutaridikisɛ, cɛɛ dɔ y'e min ta k'a dan a ka foro la. 32Mutaridikisɛ ka dɔgɔ ni fɛɛn bɛɛ kisɛ ye. Nga, n'a falenna, a be boɲa ka tɛmɛ nankɔ fɛɛn sɛnɛta tɔw bɛɛ kan. A be kɛ yiri ye, kɔnɔw b'u ka ɲaga la a bolow kan.»\n33O kɔ, Yezu ye talen wɛrɛ la u ye ko: « *Sankolo masaya be i ko burufununan, muso dɔ ye min ta k'a kɛ mugu fiyɛ ɲaa kelen na k'a nɔɔni, k'a bila fɔɔ a bɛɛ fununa.»\n34Yezu y'o kuma bɛɛ fɔ jama ye talen na. A tun te kuma u fɛ n'a ma talen la u ye. 35- A tun b'a kɛ ten janko kira tun ye min fɔ, o ka dafa. A tun y'a fɔ ko:\n«N bena kuma u fɛ talenw na.\nMɔgɔw ma koo minw lɔn kabini diɲɛ dantuma,\nne bena olu fɔ u ye.»\n36Yezu bɔra jama kɔrɔ ka taga soo tuma min na, a ka kalandenw gwɛrɛla a la k'a fɔ a ye ko: «I ye talen min la ko mɔgɔ dɔ tagara binjugu kisɛ seri a jugu ka foro la, o talen kɔrɔ fɔ an ye.» 37Yezu y'u jaabi ko: «Mɔgɔ min ye sumansi nin dan, o ye Mɔgɔ Dencɛ ye. 38Foro nin, o ye diɲɛ ye. Sumansi, o ye Ala ka mɔgɔw ye. Binjugu nin, o ye Sutana ka mɔgɔw ye. 39Jugu min ye binjugu kisɛ seri foro nin kɔnɔ, o ye Sutana yɛrɛ ye. Sumantigɛtuma, o ye diɲɛ laban tuma ye. Sumantigɛlaw ye mɛlɛkɛw ye. 40U be binjugu tigɛ k'a jɛni cogo min na, o koo ɲɔgɔn bena kɛ diɲɛ laban tuma na. 41Mɔgɔ Dencɛ ben'a ka mɛlɛkɛw ci. Mɔgɔ minw bɛɛ be kojugu kɛ ka tɔw fana nigɛ k'u bila a la, u bena olu woloma k'u bɔ Ala ka mɔgɔw cɛma. 42Mɛlɛkɛw bena o mɔgɔjugu nunu fili tasuma kɔnɔ. U bena kasi ka kule yen. 43O kɔ, mɔgɔ minw be Ala sago kɛ, olu bɛɛ bena boɲa sɔrɔ ka manamana i n'a fɔ tile, u Faa Ala ka masaya yɔrɔ la. Tulo be min fɛ, o ka mɛnni kɛ.\nNafolo dogonin talen\n44«*Sankolo masaya be i ko nafolo dogonin, foro dɔ la. Cɛɛ dɔ tagara o sɔrɔ k'a ta k'a dogo tugu. A nisɔn diyara kosɔbɛ, fɔɔ a tagar'a bololafɛn bɛɛ feere ka segi ka taga foro nin san.\nYezu ye talen min la kɔnɔkisɛ koo la\n45«*Sankolo masaya be i ko jagokɛla dɔ, min be kɔnɔkisɛɲuman ɲini. 46A nana dɔ ye min ka ɲi, a tagar'a bololafɛn bɛɛ feere k'o kɔnɔkisɛ nin san.\nYezu ye talen min la mɔnikɛlaw koo la\n47«*Sankolo masaya be i ko jɔɔ, mɔnikɛla dɔ ye min fili baji la, ka jigɛ sifa bɛɛ minɛ. 48A fanin kɔ, a y'a sama ka bɔ jii la ka sigi ka jigɛw woloma. Jigɛ minw ka ɲi, a ye olu kɛ minan kɔnɔ. Jigɛ minw ma ɲi, a ye olu fili. 49O koo ɲɔgɔn bena kɛ diɲɛ laban tuma na. Mɛlɛkɛw bena na mɔgɔjuguw woloma k'u bɔ mɔgɔɲumanw na. 50U bena o mɔgɔjuguw fili tasuma kɔnɔ. O yɔrɔ la, u bena kasi ka kule.»\nFɛnkura ni fɛɛn kɔrɔman\n51O kɔ, Yezu y'u ɲininga n'u y'o talenw bɛɛ faamu. U y'a jaabi ko ɔnhɔn. 52A y'a fɔ u ye tugu ko: «Ayiwa. Sariya karamɔgɔ min kalanna kosɔbɛ *sankolo masaya koo la, a be i ko sotigi min be fɛnkura ni fɛɛn kɔrɔman sɔrɔ a ka nafolo la.»\n(Mar 6.1-6; Luka 4.16-24)\n53Yezu y'o talenw la ka ban tuma min na, a bɔra yen 54ka taga ka dugu la. O yɔrɔ la, a donna zuwifuw ka kalanso kɔnɔ ka mɔgɔw kalan. Mɔgɔ minw tun be yen, u bɛɛ kabakoyara. U tora k'a fɔ ko: «Haan! A bɔra ni hakilitigiya nin ye min? A be kabako nunu kɛ cogo di? 55Miniziye ka deen nin tɛ wa? Mariyamu t'ale lo bamuso ye wa? A dɔgɔcɛ te Zaki ni Yusufu ni Simɔn ani Zude ye wa? 56A dɔgɔmusow te dugu nin kɔnɔ yan wa? A do ye hakilitigiya ni kabakokɛ see nin sɔrɔ min?» 57- O miiriya le y'a to u ma la Yezu la. O la, Yezu y'a fɔ u ye ko: «Kira be boɲa sɔrɔ yɔrɔ bɛɛ, fɔɔ a ka dugumɔgɔw n'a ka somɔgɔw cɛma.» 58Yezu ma kabako caaman kɛ yen bari u ma la Ala la.


Kɛw 28 AKKDC08 - An kisira faratiko nin ma k'an yɛrɛ - Bible Search\nKɛw 27 Ɔrɔ int\nPɔli be Pubiliyusi facɛ kɛnɛya Maliti\n1An kisira faratiko nin ma k'an yɛrɛ sɔrɔ ale dugukolonin min kan, u y'a fɔ an ye ko a tɔgɔ ko Maliti. 2O yɔrɔ mɔgɔw y'an minɛ ka ɲa. U ye tasumaba mana an ye, bari sanji tun nana ka nɛnɛ kɛ. 3Pɔli ko a be tasuma lalaga funteni kosɔn, fɔnfɔnni dɔ bɔra lɔgɔ la k'a cin a bolo la. 4Dugulenw ye saa nin dulonnin ye Pɔli bolo la minkɛ, u tora k'a fɔ ɲɔgɔn ye ko cɛɛ nin be sɔrɔ mɔgɔfagala dɔ ye. Ko a kɔni ma se ka sa jii la, nga Ala ka kiti t'a fɛ a ka to nii na.\n5Nga Pɔli m'a lɔn ko koo kɛra yɛrɛ. A ye saa yuguyugu k'a fili tasuma na. 6Olu kɔni tun be Pɔli bolo ka funu le kɔnɔna dɔrɔn, walima a ka ben ka sa. Nga u ye kɔnɔni kɛ fɔɔ ka mɛn, foyi ma kɛ Pɔli la minkɛ, u yɛlɛmana ka to k'a fɔ ko Pɔli ye batofɛn dɔ le ye.\n7Jamanatigi ka soo tun man jan o yɔrɔ nin na, ale ye anw ladon a ka soo ka ɲa, an ye tile saba kɛ yen. A tɔgɔ tun ko Pubiliyusi. 8O y'a sɔrɔ a facɛ lanin tun lo tɔgɔtɔgɔni bolo. Pɔli tagara k'a bolo l'a kuun na, ka Ala daali a ye, a kɛnɛyara. 9A laban, o mara banabagatɔw bɛɛ nana, u bɛɛ kɛnɛyara fana. 10U y'an boɲa kosɔbɛ. An bɔwaati o yɔrɔ la, an mako tun be fɛɛn o fɛɛn na taama nin kosɔn, u y'an boɲa n'o bɛɛ ye.\nPɔli be don Ɔrɔmu\n11Kalo saba le tun tɛmɛna an sɔrɔla ka bɔ Maliti. An ye Alɛkisandiri kurun dɔ le ta, joo tɔgɔ tun be min kan ko Filaninw. O kurun nin tun ye nɛnɛ tuma bɛɛ kɛ o yɔrɔ la. 12An sera Sirakuzi ka tile saba kɛ yen. 13An bɔra o yɔrɔ la, an ma sɔn k'an yɔrɔ jaɲa baa dakun na, an sera Ereziyo. A dugusagwɛ, fɔɲɔ bɔra worodugu ɲafan fɛ k'an ɲɔti. Tile fila dɔrɔn, an sera Puzɔli, 14ka taga balima dɔw sɔrɔ yen. Olu y'a ɲini an fɛ ko an ka lɔgɔkun kelen kɛ n'u ye. A kɛra cogo min na an sera Ɔrɔmu, o le ye nin ye. 15Balima minw be Ɔrɔmu, olu tun y'an kibaru mɛn n'an ma se yen ban. U dɔw bɔra ka n'an kunbɛn fɔɔ Apiyusi lɔgɔfiyɛ la, dɔw nana an kunbɛn dugu dɔ la min tɔgɔ ko Lonan jigiyɔrɔ saba. Pɔli y'olu ye tuma min na, a ye barika la Ala ye, dɔ farala a ka jagwɛlɛya kan. 16An sera Ɔrɔmu tuma min na, u sɔnna Pɔli ka boon ta a yɛrɛ ye. Sɔlidasi kelen tun b'a kɔlɔsi.\nPɔli be Ɔrɔmu zuwifuw waaju\n17Pɔli senin tile saba, a ye Ɔrɔmu zuwifu ɲamɔgɔw bɛɛ wele. U nana lajɛn tuma min na, a y'a fɔ u ye ko: «N balimaw, n ma koo kɛ an ka siya la, n ma koo kɛ min n'an ka sariya te bɛn. Nga u ye ne minɛ Zeruzalɛmu ka n don Ɔrɔmu faamaw bolo. 18Faamaw ye n ka koo sɛgɛsɛgɛ k'a ye ko ne ma foyi kɛ min be n fagakun bɔ. U tun bena n bila. 19- Nga zuwifu nunu ma sɔn. N fana dɛsɛra, n ko n'o lo, fɔɔ Ɔrɔmu masacɛ le ka koo nin ɲanabɔ. N y'o fɔ, a ma kɛ i n'a fɔ ko n b'a fɛ ka n ka siya kuun don koo la, o tɛ! 20O le y'a to ne y'aw wele ka kuma n'aw ye. Isirayɛli jigi be min kan, o kama lo ne sirinin be ni jɔrɔkɔ ye.» 21U y'a jaabi ko: «Zudekaw ma sɛbɛ foyi ci an ma i ka koo la. Balima minw bɔra o yɔrɔ la ka na, o si ma foyi fɔ an ye ko i ye koo dɔ kɛ. 22Anw b'a ɲini e fɛ, e k'a bɛɛ ɲafɔ an ye. An kɔni b'a lɔn ko yɔrɔ bɛɛ mɔgɔw te sɔn e ka diina nin ma.»\n23U bɛnna loon wɛrɛ la. O loon, zuwifu nunu nana caaman Pɔli ka soo. K'a ta sɔgɔma fɔɔ wulafɛ, Pɔli ye Ala ka masaya koo fɔ u ye. A jijanin tun be ka Yezu ka koo don u dusu la. O kama, a tun be Musa ka sariya ani kiraw ka kitabuw kɔnɔnakumaw ɲafɔ u ye. 24A ka kuma sera dɔw kɔrɔ. Nga dɔw ma l'a la. 25Olu ma bɛn u ni ɲɔgɔn cɛ. Sanni u ka faran, Pɔli ye kuma kelen fɔ ko: «Nii Senuman ye kira Ezayi ci ka na min fɔ aw faaw ye, o ye tiɲɛ ye kosɔbɛ. A tun y'a fɔ a ye ko:\n26‹Tag'a fɔ jama nin ye\nk'u bena u tulo malɔ,\nk'u tena foyi faamu,\nk'u bena filɛli kɛ kosɔbɛ,\nk'u tena foyi ye.\n27- Jama nin tulo ka gwɛlɛ.\nU y'u tulo datugu, k'u ɲaa tugu,\nwaasa u kana yeli kɛ, u kana mɛnni kɛ,\njanko u kana faamuli kɛ.\nN'u tun y'a faamu, u tun bena u sɔɔn yɛlɛma.\nO la, ne Ala tun bena u kɛnɛya.›\n28«Ayiwa, ne Pɔli b'a fɔ aw ye ko Ala ka kuma bena fɔ siya wɛrɛw le ye sisan. Olu ben'a lamɛn, ka kisi.» [ 29Pɔli y'o fɔ ka ban tuma min na, zuwifuw tora ka ɲɔgɔn sɔsɔ kosɔbɛ n'u be tagara soo.] 30Pɔli tun ye boon min ta, a ye saan fila dafanin kɛ o kɔnɔ. Mɔgɔ o mɔgɔ tun be taga bɔ a fɛ, a tun b'u bɛɛ kunbɛn ka ɲa. 31A tun be Ala ka masaya koo fɔ u ye, ka mɔgɔw kalan Matigi Yezu Krista ka koow la ni jagwɛlɛya ye, mɔgɔ si tun t'a bali.


Yezu be waajuli kɛ Pere mara la | Yezu ka ɲɛnamaya\nYezu be waajuli kɛ Pere mara la\nAN KA ƝI K’AN JIJA KA DON NI DAA FITININ YE\nYEZU KA KAN KA SA ZERUZALƐMU\nYezu ye mɔgɔw kalan ani a ye banabagatɔw kɛnɛya Zude mara la ani Zeruzalɛmu dugu la. O kɔ, a ye Zurudɛn baji cɛtigɛ ka Pere duguw yaala n’a be mɔgɔw kalan. Nka a tɛna mɛɛn ka kɔsegi Zeruzalɛmu.\nKa Yezu to Pere mara la, cɛɛ dɔ y’a ɲininga ko: “Matigi, mɔgɔ caaman tena kisi wa?” N’a sɔrɔ o cɛɛ b’a lɔn ko diinan kuntigiw be ɲɔgɔn sɔsɔ o koo la. Mɔgɔ daa min bena kisi, sanni Yezu k’o fɔ cɛɛ ye, a y’a fɔ mɔgɔ ka ɲi ka koo minw kɛ walisa ka kisi. A ko: “Aw ye jija ka don ni dafitini ye.” Tiɲɛn na, mɔgɔ ka ɲi ka jijali kɛ. Mun na do? Yezu y’o ɲɛfɔ ko: “Ne b’a fɔ aw ye ko mɔgɔ caaman bena cogo ɲini ka don, nga u tena se.”—Luka 13:23, 24.\nWalisa k’a yira ko an ka kan ka jijaliba kɛ, Yezu ye ntalen dɔ la ko: “Ni sotigi wilila ka daa sɔgɔ tuma min na k’aw to kɛnɛma, aw ben’a daminɛ ka daa kɔkɔ k’a fɔ ko: ‘Matigi, daa yɛlɛ an ye.’ A bena aw jaabi ko a t’aw bɔyɔrɔ lɔn . . . , ko aw kojugukɛlaw bɛɛ ka bɔ n kɔrɔ.”—Luka 13:25-27.\nMɔgɔ min be to kɔ, ka n’a sɔrɔ daa sɔgɔra, o ntalen b’o tigi ka koo le yirala ten. N’a sɔrɔ o tigi y’a latigɛ ka na wagati min bɛnnin b’a ma. A tun ka ɲi ka na joona hali n’o tun bɛnnin tɛ a ma. Ka Yezu to u cɛma, mɔgɔ caaman tun be ni sababu ye k’a lamɛn. U tun bena se ka tiɲɛn batoli kɛ u ɲɛnako fɔlɔ ye. Nka u m’o kɛ. Yezu cira mɔgɔ minw ma do? Olu fanba banna Ala ka labɛn na, min tun bena u kisi. Yezu y’a fɔ ko tuma min na u bena fili kɛnɛma, ‘u na kasi k’u ɲinw ɲimi.’ A y’a fɔ tugun ko mɔgɔ dɔw bena na “ka bɔ kɔrɔn ni tilebin ani saheli ni worodugu yanfan fɛ,” o kɔrɔ, ka bɔ duniɲa faan bɛɛ la “ka u sigi dumuni la Ala ka masaya la.”—Luka 13:28, 29, ABM.\nYezu y’a ɲɛfɔ ko: “Kɔmɔgɔ dɔw [i n’a fɔ siya wɛrɛ mɔgɔw ni Yahutu diinan kuntigiw b’u ka siya mɔgɔ minw mafiɲɛya] bena kɛ ɲamɔgɔw ye, ɲamɔgɔ dɔw [diinan kuntigi minw be waso k’u ye Ibrayima bɔnsɔn ye] bena kɛ kɔmɔgɔw ye.” (Luka 13:30). U bena kɛ “kɔmɔgɔw” ye, o kɔrɔ ko o mɔgɔ waleɲumanlɔnbaliw tɛna don Ala ka Masaya la fewu.\nFariziɲɛ dɔw nana Yezu sɛgɛrɛ k’a fɔ a ye ko: “Taga yɔrɔ wɛrɛ ka yan bila, bari Erɔdi [Antipasi] b’a fɛ k’i faga.” N’a sɔrɔ masacɛ Erɔdi yɛrɛ lo ye mɔgɔw bila o kuma fɔli la walisa Yezu ka dugu bila. Zan Batizelikɛla sara Erɔdi sababu lo la. Sisan, n’a sɔrɔ a be siranna ko kira wɛrɛ kana na faga ani u kana na o saya la ale kun na cogo dɔ la. Nka Yezu y’a fɔ Fariziɲɛw ye ko: “Aw ka taga fɔ o namaramɔgɔ nin ye ko ne be jinaw gwɛn ka bɔ mɔgɔw la, ka banabagatɔw kɛnɛya bii ni sini, ani a tile sabanan loon, ne bena tila n ka baara la.” (Luka 13:31, 32). Yezu kɛtɔ ka Erɔdi weele ko “namaramɔgɔ,” n’a sɔrɔ a be kumana a ka ceguya koo lo la. Mɔgɔ si, hali Erɔdi yɛrɛ tɛna se k’a yira Yezu la a ka ɲi ka min kɛ. A Faa ye cii min di a ma, a bena o dafa ka kɛɲɛ ni Ala ka wagati latigɛnin ye, adamaden si ta tɛ.\nYezu bele b’a ka tagama na walisa ka taga Zeruzalɛmu sabu, a yɛrɛ ka fɔta la, “a bɛnnin te kira ka faga yɔrɔ wɛrɛ Zeruzalɛmu kɔ.” (Luka 13:33). Bibulu ka kiraya kuma si t’a fɔ ko Masiya ka kan ka sa Zeruzalɛmu. Mun na Yezu do y’o fɔ? Zeruzalɛmu lo ye masadugu ye. Yahutuw ka kititigɛsoba n’a kititigɛla 71 nunu siginin be yen le. U ye minw jalaki k’u ye ngalon kiraw ye, olu ka kiti be tigɛ o yɔrɔ lo la fana. Ka fara o kan, bɛgɛn sarakaw be bɔ yen. O koo bɛɛ kama, Yezu b’a jati ko ale tɛ se ka faga yɔrɔ wɛrɛ Zeruzalɛmu kɔ.\nYezu dusu kasinin y’a fɔ ko: “Zeruzalɛmukaw, Zeruzalɛmukaw, aw minw be kiraw faga, ka Ala ka cidenw bon ni kabakuruw ye k’u faga, siɲɛ joli ne tun b’a fɛ k’aw lajɛn n kɔrɔ i n’a fɔ sisɛ b’a deenw lajɛn a gaman kɔrɔ cogo min na, nga aw ma sɔn! Ayiwa, aw ka boon lakolon bena to.” (Luka 13:34, 35). O cogo le la, o mɔgɔw banna Ala Dencɛ la. A nɔfɛkow fana tɛna taga k’u dan.\nSanni Yezu ka don Zeruzalɛmu dugu kɔnɔ, Fariziɲɛw kuntigi dɔ y’a weele ka taga dumuni kɛ a ka soo. Lafiɲɛlon lo ani cɛɛ dɔ be yen, farikolofunun bana b’a la. Mɔgɔ minw be yen, olu be kɔnɔni kɛra k’a filɛ Yezu bena min kɛ. Yezu ye Fariziɲɛw ni sariya karamɔgɔw ɲininga ko: “A daganin bɛ ka banabagatɔ kɛnɛya lafiɲɛlon na wa, walima a daganin tɛ?”—Luka 14:3.\nU si m’a jaabi. Yezu ye cɛɛ kɛnɛya. O kɔ a y’u ɲininga ko: “Jɔn le be yan aw cɛma n’a dencɛ, walima a ka misi benna kɔlɔn kɔnɔ lafiɲɛlon na, n’a tena o bɔ joona?” (Luka 14:5). U si ma dɔ sɔrɔ k’a fɔ tugun k’o ɲiningali kabakoman jaabi.\nYezu ka fɔta la, an ka ɲi ka mun kɛ walisa ka kisi? Mun na daa bena sɔgɔ ka mɔgɔ caaman to kɛnɛma?\n“Kɔmɔgɔ” minw kɛra “ɲamɔgɔw” ye, olu ye jɔn ye? “Ɲamɔgɔ” minw kɛra “kɔmɔgɔw” ye, olu ye jɔn ye?\nN’a sɔrɔ masacɛ Erɔdi be siranna mun lo ɲɛ?\nMun na Yezu y’a fɔ ko ale bena faga Zeruzalɛmu?\nA ci dɔ ma A ci dɔ ma Yezu be waajuli kɛ Pere mara la\njy sap. 82 ɲɛɛ 192-193


Ala ta alayasabaw\nDesanburukalo 22, 2019\nAn tɛ Ala saba le bato ra. Anw bɛ Ala kelen le bato min ka a yɛrɛ yira cogoya saba ra. Wa Ala saba tɛ yi, nka mɔgɔ saba kun kelen na Ala. O cogo le ra nin tɔgɔ « triune ani trinité » sɔrɔ ra Alayasabaw. Lanabagaw ta jɛkuru le ma o ko lɔn o yɛrɛ ye k’a kɛ. Hali kretiɛn laadirikɛbaga dɔ le ma o ko lɔn a yɛrɛ k’a kɛ. A bɛɛ tun ye ka Ala ta kuma ta a ka min di a ta siyamɔgɔw ma ani Ala bɛ min fɔ a yɛrɛ ko ra a ta kuma kɔnɔ ka o ta. O cogo ra, Ala ɲanaman kelenpe ye Ala ye Alayasaba bɛ min na ni a ka a yɛrɛ yira an na a ta kuma saninman kɔnɔ.


Ani N De Yezu Krista? | Yelesoma\nKAALƐ Abbey Abkhaz Abui Achi Acholi Adhola Afrikaans Ahanta Aja Ajië Akha Albanian Albanian Sign Language Alur American Sign Language Amharic Amuzgo (Guerrero) Angolan Sign Language Arabic Arabic (Morocco) Arabic (Tunisia) Argentinean Sign Language Armenian Armenian (West) Armenian Sign Language Assamese Ateso Attié Aukan Australian Sign Language Austrian Sign Language Awajun Aymara Azerbaijani Azerbaijani (Cyrillic) Balinese Bambara Baoule Basque Bassa (Cameroon) Bassa (Liberia) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Belorussian Bengali Betsimisaraka (Northern) Betsimisaraka (Southern) Biak Bicol Bidayuh (Bukar) Bislama Bissau Guinean Creole Bolivian Sign Language Bosnian Boulou Brazilian Sign Language British Sign Language Bulgarian Bulgarian Sign Language Bété Cambodian Catalan Cebuano Central Alaskan Yupik Chamorro Changana (Mozambique) Changana (Zimbabwe) Chavacano Chichewa Chiga Chilean Sign Language Chin (Hakha) Chin (Kuki Chin (Tiddim) Chin (Zotung) Chinantec (Ojitlan) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chontal (Tabasco) Chopi Chuabo Chuj Chuukese Chuvash Cibemba Cinamwanga Cinyanja Colombian Sign Language Comorian (Ngazidja) Congolese Sign Language Costa Rican Sign Language Cree West Swampy Croatian Croatian Sign Language Czech Czech Sign Language Damara Dangme Danish Danish Sign Language Dari Dayak Ahe Dayak Ngaju Digor Diola Douala Drehu Dusun Dutch Dutch Sign Language Ecuadorian Sign Language Edo Efok Emberá (Catío) English Esan Estonian Estonian Sign Language Ewe Fang Fante Farefare Faroese Fataluku Fijian Filipino Sign Language Finnish Finnish Sign Language Fon French French Sign Language Frisian Futuna (East) Ga Galician Gbaya Georgian German German Sign Language Ghanaian Sign Language Ghomálá’ Gitonga Gokana Gourmanchéma Gouro Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Guianese Creole Gujarati Gun Guna Guéré Haitian Creole Hausa Havu Hawu Haya Hebrew Hehe Herero Hiligaynon Hindi Hiri Motu Hmong (White) Honduras Sign Language Hong Kong Sign Language Huastec (San Luis Potosi) Huave (San Mateo del Mar) Huichol Hungarian Hungarian Sign Language Hunsrik Iban Ibanag Ibinda Icelandic Igbo Igede Iloko Inakeanon Indian Sign Language Indonesian Indonesian Sign Language Irish Irish Sign Language Isoko Italian Italian Sign Language Itawit Iu Mien Ivorian Sign Language Jamaican Sign Language Japanese Japanese Sign Language Javanese Javanese (Eastern) Jula Kabiye Kabuverdianu Kabyle Kachin Kadazan Kalanga (Zimbabwe) Kambera Kannada Karen (S'gaw) Kazakh Kazakh (Arabic) Kekchi Khana Khasi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Konkani (Devanagari) Konkani (Roman) Korean Korean Sign Language Kosraean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Ladin (Gardenese) Lahu Lamba Lambya Laotian Lari Latgalian Latvian Latvian Sign Language Lenje Lhukonzo Lingala Lithuanian Lithuanian Sign Language Lolo Lomwe Low German Luganda Lugbara Lunda Luo Luvale Luxembourgish Macedonian Macua Macushi Madagascar Sign Language Madi Madura Mahorian (Roman) Makaa Makasae Makhuwa-Meetto Makhuwa-Shirima Malagasy Malawi Sign Language Malay Malayalam Malaysian Sign Language Maltese Mam Mambae (Ermera) Mambwe-Lungu Mandinka Mandjak Mangareva Maninkakan (Eastern) Manipuri Mano Manyawa Mapudungun Marathi Marquesian (Hiva Oa) Marquesian (Nuku Hiva) Marshallese Martiniquan Creole Mauritian Creole Maya Maya (Mopán) Mayo Mazahua Mazatec (Huautla) Mbukushu Mbunda Medumba Mende Meru Mexican Sign Language Mingrelian Miskito Mixe (North Central) Mixtec (Guerrero) Mixtec (Huajuapan) Mixtec (Tlaxiaco) Mizo Mongolian Mongolian Sign Language Moore Motu Mozambican Sign Language Myanmar Myanmar Sign Language Nahuatl (Central Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Nama Nambya Navajo Ndau Ndebele Ndebele (Zimbabwe Ndonga Nengone Nepali Nepali Sign Language New Zealand Sign Language Ngabere Ngangela Ngiemboon Ngigua (San Marcos Tlacoyalco) Nias Nicaraguan Sign Language Nigerian Pidgin Niuean Northern Ojibwe (Roman) Norwegian Norwegian Sign Language Nsenga (Mozambique) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Otomi (State of Mexico) Paicî Palauan Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pehuenche Pemon Pennsylvania German Persian Peruvian Sign Language Phimbi Piaroa Pidgin (Cameroon) Pidgin (West Africa) Pilagá Polish Polish Sign Language Pomeranian Ponapean Portuguese (Brazil) Portuguese (European) Portuguese Sign Language Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Cañar) Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Salasaca) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Albania) Romany (Argentina) Romany (Bulgaria) Romany (Eastern Slovakia) Romany (Germany) Romany (Lovari, Hungary) Romany (Macedonia) Romany (Macedonia) Cyrillic Romany (Northern Greece) Romany (Romania) Romany (Serbia) Romany (Southern Greece) Ronga Roviana Rumanyo Rungus Runyankore Russian Russian Sign Language Rutoro Réunion Creole Saami (North) Salvadoran Sign Language Samoan Sangir Sango Saramaccan Sarnami Sehwi Sena Senoufo (Cebaara) Sepedi Sepulana Serbian (Cyrillic) Serbian (Roman) Serbian Sign Language Serer Sesotho (Lesotho) Sesotho (South Africa) Setswana Seychelles Creole Shipibo-Conibo Shona Shuar Shughni Sidama Silozi Sinhala Slovak Slovak Sign Language Slovenian Slovenian Sign Language Soli Solomon Islands Pidgin Somali South African Sign Language Spanish Spanish Sign Language Sranantongo Sunda Susu Swahili Swahili (Congo) Swati Swedish Swedish Sign Language Swiss German Sign Language Taabwa Tagalog Tahitian Taiwanese Sign Language Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Thai Sign Language Tigrinya Tiv Tlapanec Toabaite Toba Tojolabal Tok Pisin Tokelauan Tongan Toraja Totonac Toupouri Tshiluba Tshwa Tsonga Turkish Turkmen Tuvaluan Twi Tyrewuju Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruguayan Sign Language Uruund Uzbek Uzbek (Roman) Valencian Venda Venezuelan Sign Language Vezo Vietnamese Vietnamese Sign Language Wallisian Warao Waray-Waray Wayuunaiki Wejewa Welsh Wichi Wolaita Wolof Xavante Xhosa Xârâcùù Yacouba Yemba Yoruba Yukpa Zambian Sign Language Zande Zapotec (Guevea) Zapotec (Isthmus) Zapotec (Ixtlán) Zapotec (Lachiguiri) Zapotec (Villa Alta) Zapotec (del Valle) Zimbabwe Sign Language Zulu fulfulde(Cameroon) garifuna\n1. Yezu vom pɔsɛ la wani?\nBem hala n yun basɛ ti Yezu leŋa ka tɔna?—MATU 11:29; MARK 10:13-16.\nYezu naanɛ yun ka ani wuu asaala, a yun dela malaka saazuo sa ge ti ba nyaa dɔɣɛ en teŋgɔŋɔ wa zuo. (Yon 8:23) Eŋa ti Naayinɛ naam yia ge me soŋɛ ti ba naam sɛla woo. Eŋa ma’a ti Yehowa mea naam en bala n sɔi ti ba yi’ira en Naayinɛ “Dayɔyeŋa” la. (Yon 1:14) Yezu n yun de Naayinɛ Kpana, bala ba yi’ire en ti “Yelehom.”—Kaalɛ Magaha 8:22, 23, 30; Kolose 1:15, 16.\n2. Beni n sɔi ti Yezu yun wa’an teŋgɔŋɔ wa zuo na?\nNaayinɛ yun dekɛ a Dayɔa wa vom ze’ele la saazuo eŋa Maria, n yun yese Yuda teŋa ge ka mina buraa la, puuren ti a dɔɣɛ en teŋgɔŋɔ wa zuo. Dene zuo Yezu sɔ daɣɛ nɛresaala. (Luke 1:30-35) Yezu yun wa’an teŋgɔŋɔ wa zuo na (1) ti a pa’alɛ to Naayinɛ yelemɛŋɛrɛ, (2) ti a eŋɛ makesonɛ bo to ti to tuna Naayinɛ puti’irɛ n boti se’em to san puɣum bɔna yeletooro poan la (3) a dekɛ a nyɔvore n ani kasi la ki “to’e nɛreba.”—Kaalɛ Matu 20:28.\n3. Beni n sɔi ti to ɛɛra lua?\nLua dela hon yɔ sɛla ti ho faaɛ nɛra kum poan basɛ. (Yɛhega 21:29, 30) Naayinɛ yun ka boti ti asaala bia kiira bii kuregera. To eŋɛ la wani mina bala? Naayinɛ yun yele Adam ti a naam yia la yeti, a san eŋɛ sɛla ti Baabule la yeti la dela “be’em” la a wan ki. Bala Adam yun san ka tum ni be’em a kan ki ni. (Pin’ileŋɔ 2:16, 17; 5:5) Baabule la yeti, kum doose la Adam taɛ to za’a waabi. Bala, Adam n basɛ ti be’em yɔɔrɛ n de kum la “taɛ” to. To eere la mina n wan nyaŋɛ yɔ faaɛ to yese kum sebo ti Adam dekɛ taɛ to la.—Kaalɛ Arom 5:12; 6:23.\nAni n yun wan nyaŋɛ yɔ faaɛ to yese kum poan? To san ki, to ni yɔ la tomea be’em. Nɛra ka boi n wan ta’an yɔ faaɛ a tadaana yese be’em poan.—Kaalɛ Yooma 49:7-9.\n4. Beni n sɔi ti Yezu yun ki?\nYezu yun ani la kasi. A yun ka tabelɛ eŋɛ be’em—bala a yun daɣɛ ti a ki faaɛ a mea be’em. Yezu yun tuɣum ki la nɛreba be’em zuo. Naayinɛ yun tum la a Dayɔa ti a wa’ana ki bo asaaleba pa’alɛ a nɔŋerɛ n ka tari makerɛ se’em. Yezu yun eŋɛ pa’alɛ ti a nɔŋɛ to mɛ la eŋa n sakɛ a Sɔ nɔɔrɛ ge ki tomam be’em zuo la.—Kaalɛ Yon 3:16; Arom 5:18, 19.\nBisɛ Beni N Sɔi Ti Yezu Yuun Ki? vidiyo la\nGaafara, media player la ka ta'an ŋmɛ.\nYese Vidiyo Kana\n5. Yezu iti la bem nananawa?\nYezu n yun boi teŋgɔŋɔ wa zuo la, a yun tibɛ bã’ãdoma mɛ, isige nɛreba kum poan ge yese basɛba dɛŋa poan. A yun pa’alɛ eŋa n wan eŋɛ sɛla beere sa’am bo sɛba n nani en la. (Matu 15:30, 31; Yon 5:28) Yezu n yun ki la, Naayinɛ yun isige en mɛ ti a nyaa dɛna vo’osum. (1 Peter 3:18) Yezu yun nyaa zi’ire la Naayinɛ zuɔ nu’o gura, ti Yehowa bo en paŋa ti a dɛna Naba bisa teŋgɔŋɔ wa. (Hebru 10:12, 13) Nananawa Yezu n de Naba saazuo sa ge ti a podɔleba me mɔɔla yelesoma la teŋa woo.—Kaalɛ Daniel 7:13, 14; Matu 24:14.\nLa kan yue, Yezu n de Naba la, wan dekɛ a paŋa la yese namesegɔ woo la sɛba n ta’asɛ de la basɛ. Sɛba za’a n tari sakerɛ Yezu poan la ge nana en la wan nyɛ vom sumɔ paradiisi poan teŋgɔŋɔ wa zuo.—Kaalɛ Yooma 37:9-11.


Mar 5 AKKDC08 - Yezu n'a ka kalandenw sera baa kɔ - Bible Search\nYezu be jinatɔ dɔ kɛnɛya\n(Mat 8.28-34; Luka 8.26-39)\n1Yezu n'a ka kalandenw sera baa kɔ Gadare mara la. 2Kabini a jigira ka bɔ kurun kɔnɔ, jinatɔcɛ dɔ bɔra kaburutu la ka n'a kunbɛn. 3Kaburutu tun kɛra o cɛɛ nin sigiyɔrɔ ye. Mɔgɔ si tun te se k'a minɛ k'a siri tugu, hali n'u y'a siri ni jɔrɔkɔ ye, a b'o tigɛ. 4Siɲɛ caaman u y'a seenw n'a bolow siri ni jɔrɔkɔ ye, nga a y'o tigɛtigɛ. Mɔgɔ si ma se k'a kolo. 5A tun be yaalayaala kaburutu la ani kuluw kan suu ni tile ka to ka kule ani k'a yɛrɛ mandimi ni kabakuruw ye.\n6A ye Yezu ye k'a to yɔrɔjan minkɛ, a bolila ka taga kunbiri gwan a kɔrɔ. 7A pɛrɛnna ko: «Mun b'an cɛ, Fɛɛn bɛɛ kuntigi Ala Dencɛ Yezu? N b'i daali Ala kama, i kana n tɔɔrɔ.»\n8A y'o kuma fɔ, bari Yezu tun b'a fɔra jina ye ko a ka bɔ cɛɛ la.\n9O tuma na, Yezu y'a ɲininga ko: «I tɔgɔ be di?»\nA y'a jaabi ko: «Jamaba, bari an ka ca.»\n10A ye Yezu daali kosɔbɛ ko a kana u gwɛn ka bɔ o mara kɔnɔ.\n11O y'a sɔrɔ lɛkuluba dɔ tun be dumuni kɛra kulu gɛrɛfɛ. 12Jinaw ye Yezu daali ko: «Sabali k'an bila ka taga don lɛɛ nunu na.»\n13Yezu sɔnna. Jinaw bɔra cɛɛ la ka taga don lɛɛw la. Lɛkulu girinna ka jigi kulu jigijigijugu fɛ ka taga don baji la. O lɛɛw tun be waa fila ɲɔgɔn bɔ, u sara jii la.\n14U dɛndɛbagaw bolila ka taga o kibaru fɔ dugu kɔnɔ ni dafɛduguw la. Koo min kɛra, mɔgɔw bɔra ka taga o filɛ. 15Jina caaman tun be cɛɛ min na, mɔgɔw sera Yezu fɛ k'o jinatɔkɔrɔ siginin ye. Sisan fani b'a kaan na, a ɲamalɔnin lo. U siranna. 16Koo min kɛra jinatɔkɔrɔ ye, ani min kɛra lɛɛw la, mɔgɔ minw y'o ye, u y'o lakali tɔw ye. 17O koow mɛnnin kɔ, mɔgɔw y'a ɲini Yezu fɛ ko a ka taga ka bɔ u ka mara la.\n18Yezu dontɔ kurun kɔnɔ, jinatɔkɔrɔ nin y'a daali ko a ka sɔn ale ka taga n'a ye. 19Yezu ma sɔn, nga a y'a fɔ a ye ko: «Taga soo. Matigi Ala hinɛna i la ka koba min kɛ i ye, i ka taga o lakali i ka somɔgɔw ye.»\n20Yezu ye koba min kɛ a ye, a tagara o kibaru jɛnsɛn Dugu Tan mara la. O koo mɛnbagaw bɛɛ kabakoyara.\nZayirisi ka denmuso kununko ani muso min magara Yezu ka fani na\n(Mat 9.18-26; Luka 8.40-56)\n21Yezu kɔsegira kurun kɔnɔ ka taga baa kɔ. Mɔgɔ caaman tagara lajɛn a kɔrɔ bada la. 22Kalanso dɔ kuntigi tagara yen. A tɔgɔ tun ko Zayirisi. A ye Yezu ye tuma min na, a y'a kunbiri gwan a kɔrɔ, 23k'a daali kosɔbɛ ko: «N denmuso be ɲini ka sa. Sabali ka na i bolo la a kan janko a ka kɛnɛya ka to nii na.»\n24U ye Zayirisi ka soo sira ta. Jamaba tugura Yezu kɔ k'a degun.\n25O y'a sɔrɔ muso dɔ tun be jama cɛma min ka koli tun b'a sigɛnna kabini saan tan ni fila, joli te lɔ ka ye. 26A tun tɔɔrɔla kosɔbɛ furakɛla caaman bolo. A bololafɛn bɛɛ banna. O n'a ta bɛɛ, a ka bana ma nɔgɔya, nga a tun be juguya ka taga. 27A ye Yezu kibaru mɛn minkɛ, a donna jama cɛma Yezu kɔfɛ ka maga a ka fani na. 28A tun y'a fɔ a yɛrɛ kɔnɔ ko: «Ni n sera ka maga a ka fani dɔrɔn na, n bena kɛnɛya.» 29A magara Yezu ka fani na tuma min na, o yɔrɔnin bɛɛ, joli lɔra, a y'a lɔn ko a ka bana banna. 30O yɔrɔnin kelen, Yezu y'a lɔn a yɛrɛ ma ko sebagaya dɔ bɔra ale la. A y'a ɲaa yɛlɛma jama cɛma k'a fɔ ko: «Jɔn le magara n ka fani na?»\n31A ka kalandenw y'a jaabi ko: «I ɲaa b'a la jama y'i degun, i be tila k'a fɔ tugu ko jɔn magara i la.»\n32Yezu y'a daminɛ k'a gɛrɛfɛmɔgɔw filɛ janko a k'o kɛbaga ye. 33Muso nin tun be yɛrɛyɛrɛla siranya bolo, bari koo min kɛr'a yɛrɛ la, a y'o lɔn. A tagar'a kunbiri gwan Yezu kɔrɔ ka tiɲɛ bɛɛ fɔ a ye. 34Nga Yezu y'a fɔ a ye ko: «N balimamuso, i kisira i ka lanaya barika la. Taga hɛrɛ la, i kɛnɛyanin ka to.»\n35Ka Yezu to o kuma na, mɔgɔ dɔw bɔra kuntigi Zayirisi ka soo ka n'a fɔ a ye ko: «I denmuso banna. Mun na i be karamɔgɔ sigɛn tugu?»\n36Nga Yezu ma u ka kuma jati, a y'a fɔ Zayirisi ye ko: «I kana siran, la Ala la dɔrɔn.»\n37O kɔ, a ma sɔn mɔgɔ si ka taga n'a ye Zayirisi ka soo, fɔɔ Piyɛri ni Zaki ani Zaki dɔgɔcɛ Zan. 38U sera kalanso kuntigi nin ka soo tuma min na, Yezu y'a ye ko mankanba be yen. Mɔgɔw tun be kasira ka kule. 39Yezu donna soo kɔnɔ k'a fɔ u ye ko: «Nin ye mun mankan ye? Mun na aw be kasi? Deen ma sa, a be sinɔgɔra le.»\n40U yɛlɛla Yezu ma. O tuma na, a ye mɔgɔ bɛɛ bɔ kɛnɛma. Deen suu lanin tun be boon min kɔnɔ, a donna yen ni deen faa n'a baa an'a yɛrɛ ka kalanden saba ye. 41A y'a bolo minɛ k'a fɔ a ye u ka kaan na ko:\n«Talita kumi,» o kɔrɔ ko: «Sungurunin, n b'a fɔ i ye, wili!»\n42O yɔrɔnin bɛɛ, sungurunin wilila ka taama. A sii tun ye saan tan ni fila ye. U kabakoyara ka dama tɛmɛ. 43Yezu y'a fɔ u ye k'a gwɛlɛya k'u kan'a fɔ mɔgɔ si ye. O kɔ, a y'a fɔ u ye k'u ka dumuni d'a ma.


Kok 12 AKKDC08 - Miriyama ni Arɔn ye Musa kɔrɔfɔ a muso - Bible Search\nKok 11 Kok 13\nMiriyama ni Arɔn be Musa kɔrɔfɔ\n1Miriyama ni Arɔn ye Musa kɔrɔfɔ a muso Etiyopika kosɔn, bari a tun ye Etiyopika dɔ furu. 2U ko: «Masaba kumana Musa kelen le barika la wa? A ma kuma an fana barika la wa?» Masaba y'o mɛn. 3O y'a sɔrɔ Musa tun ye mɔgɔmajiginin ye ka tɛmɛ mɔgɔw bɛɛ kan dugukolo kan.\n4O yɔrɔnin bɛɛ, Masaba y'a fɔ Musa ni Arɔn ani Miriyama ye ko u mɔgɔ saba bɛɛ ka taga Ɲɔgɔnkunbɛn fanibugu daa la. U saba bɛɛ tagara yen. 5Masaba jigira sankaba la ka lɔ soo daa la. A ye Arɔn ni Miriyama wele, u fila gwɛrɛla. 6A ko: «Aw ye ne ka kuma lamɛn. Ni kira dɔ be aw cɛma, ne Masaba be n yɛrɛ yira a la yirali fɛ, ne be kuma a fɛ siko la. 7- Nga ne ka baarakɛla Musa ka koo te ten. Kantigi lo koo bɛɛ la ne ka soo kɔnɔ. 8Ne be kuma gwɛnin fɔ ale ye daa ni daa, ne te kuma a fɛ talen na. Ale be ne Masaba cogo ye. Mun na aw ma siran ka ne ka baarakɛla Musa kɔrɔfɔ?»\n9Masaba dimina u kɔrɔ kosɔbɛ, a tagara k'u to yen. 10Sankaba wilila ka bɔ soo kunna tuma min na, iye! O yɔrɔ nin bɛɛ farisogobana tun bɔra Miriyama la, a fari gwɛnin tun lo parapara. Arɔn y'a ɲaa yɛlɛma ko a b'a filɛ, haya, a y'a ye ko kaba b'a la. 11A y'a fɔ Musa ye ko: «Ne matigi, ne b'i daali, i ka yafa an ma. An ye nalomanya kɛ ka hakɛ kɛ. 12Miriyama kana kɛ i n'a fɔ deen sanin min wolola, n'a farisogo tilancɛ tolinin lo a wolotuma na.»\n13Musa kasira Masaba nɔɔ fɛ ko: «Ala, ne b'i daali, i k'a kɛnɛya!»\n14- Masaba ye Musa jaabi ko: «N'a facɛ tun ye daji tu a ɲada kan, a tun tena maloya tile wolonwula kɔnɔ wa? A minɛ k'a bila danna jama ka sigiyɔrɔ kɔfɛ fɔɔ tile wolonwula. O kɔ, a bena se ka segi jama cɛma.»\n15O la, u ye Miriyama bila a danna jama ka sigiyɔrɔ kɔfɛ tile wolonwula kɔnɔ. Jama ma wili ka bɔ u sigiyɔrɔ la, fɔɔ Miriyama kɔsegira ka don u cɛma tuma min na. 16O kɔ, u wilila ka bɔ Aserɔti ka taga sigi Paran kongokolon kɔnɔ.


Kok 35 AKKDC08 - Masaba kumana Musa fɛ Mowabu kɛnɛba la - Bible Search\nKok 34 Kok 36\n1- Masaba kumana Musa fɛ Mowabu kɛnɛba la Zurudɛn baji daa la Zeriko faan fɛ, ko: 2«A fɔ Isirayɛlidenw ye ko u ka dugu dɔw bɔ u niyɔrɔw la k'u di Levi kɔmɔgɔw ma, u ka sigi u kɔnɔ, k'o duguw lamini kongo fana di u ma. 3Dugu nunu bena kɛ u sigiyɔrɔw ye, u lamini kongo bena kɛ u ka begɛnw dɛndɛyɔrɔ ye. 4Aw bena kongo minw di u ma dugu lamini na, o boɲa ka kɛ mɛtɛrɛ kɛmɛ duuru ye ka bɔ dugu kogo ma ka taga kongo faan fɛ, ka dugu lamini. 5Aw ka kan ka yɔrɔ minw suma dugu kɔfɛla la, olu filɛ nin ye: dugu kɔrɔn ɲafan fɛ, ni worodugu ɲafan fɛ, ni dugu tileben ɲafan fɛ, ani dugu kɔgɔdugu ɲafan fɛ, aw ka kilomɛtɛrɛ kelen kelen suma faan bɛɛ la ka dugu nin to cɛma cɛra. O bena kɛ u ka duguw lamini kongow ye.\n(Sad 19.1-13; Zoz 20.1-9)\n6«Aw bena dugu minw di Levi kɔmɔgɔw ma, o wɔɔrɔ ka kɛ kalifayɔrɔw ye, mɔgɔfagala be se ka boli ka taga yɔrɔ minw na. Aw ka dugu bi naani ni fila wɛrɛ fara u kan fana k'u di u ma. 7Aw bena dugu minw di Levi kɔmɔgɔw ma, olu bɛɛ lajɛnnin ka kɛ dugu bi naani ni seegi ye, ani u lamini kongo. 8Aw bena dugu minw di u ma ka bɔ aw Isirayɛlidenw niyɔrɔ la, o ka di nin cogo la. Isirayɛli deen tan ni fila kɔmɔgɔ minw ka duguw ka ca, aw ka dugu caaman minɛ olu fɛ. Minw ka duguw man ca, aw ka dugu damani minɛ olu fɛ.»\n9Masaba y'a fɔ Musa ye ko: 10«Kuma Isirayɛlidenw fɛ k'a fɔ u ye ko n'u ye Zurudɛn baji tigɛ ka don Kanaan jamana kɔnɔ tuma min na, 11ko u ka dugu dɔw woloma k'u kɛ kalifayɔrɔw ye, janko ni mɔgɔ min ye mɔgɔ dɔ faga n'a m'a lawili a kama, ale ka se ka boli ka taga o yɔrɔ la. 12Dugu nunu bena kɛ kalifayɔrɔw ye u fɛ, mɔgɔfagala be se k'a yɛrɛ kisi jurusarabaga ma yɔrɔ minw na, janko a kana na sa sanni a ka koo ka taga kititigɛbagaw fɛ, u k'a kiti jama ɲana. 13U bena dugu minw di, olu wɔɔrɔ bena kɛ kalifayɔrɔw ye. 14U ka dugu saba di Zurudɛn baji kɔrɔn fɛ, ka saba di Kanaan jamana kɔnɔ, olu ka kɛ kalifayɔrɔw ye. 15O dugu wɔɔrɔ nunu bena kɛ kalifayɔrɔw ye Isirayɛlidenw fɛ, ani lonanw fɛ, minw be aw cɛma ani minw tɛmɛtɔ lo, janko mɔgɔ o mɔgɔ mana mɔgɔ faga ka sɔrɔ a m'a lawili a kama, ale ka se ka boli ka taga o yɔrɔ la.\n16«Ni mɔgɔ dɔ y'a mɔgɔɲɔgɔn bugɔ ni nigɛ ye, n'o tigi sara, a bugɔbaga ye mɔgɔfagala ye, a ka kan ka faga. 17N'a y'a bugɔ, ni kabakuru b'a bolo min be se ka mɔgɔ faga, n'o tigi sara, a bugɔbaga ye mɔgɔfagala ye, a ka kan ka faga. 18N'a y'a bugɔ ni fɛɛn yirilaman ye min be se ka mɔgɔ faga, n'o tigi sara, a bugɔbaga ye mɔgɔfagala ye, a fana ka kan ka faga. 19Jurusarabaga le ben'a faga. N'a y'a sɔrɔ tuma min na, a k'a faga. 20Ni mɔgɔ dɔ y'a mɔgɔɲɔgɔn ɲɔti ni kɔnɔnajuguya ye, walima n'a tugura k'a bon ni fɛɛn dɔ ye, ka kɛ o tigi saya sababu ye, 21walima n'a y'a bugɔ n'a bolokuru ye ni miiriyajugu ye, n'o tigi sara, a fana ka kan ka faga, bari mɔgɔfagala lo. Ni jurusarabaga y'a sɔrɔ tuma min na, a k'a faga.\n22«Nga ni mɔgɔ dɔ barila k'a tɔɲɔgɔn ɲɔti, n'a m'a kɛ ni miiriyajugu ye, walima n'a y'a bon ni fɛɛn dɔ ye k'a sɔrɔ a m'a lawili a kama, 23walima n'a ka kabakuru benn'a kan min be se ka mɔgɔ faga, k'a sɔrɔ a tun m'a ye, n'o tigi sara, k'a sɔrɔ a jugu tun tɛ ka kɔrɔ, n'a ma tugu k'o kɛ, 24o tuma na, jama ka kiti tigɛ mɔgɔfagala ni jurusarabaga cɛ ka kɛɲɛ ni sariya nunu ye. 25Jama ka kan ka mɔgɔfagala nin kisi jurusarabaga ma. A tun bolila ka taga kalifa yɔrɔ min na, u k'a bila a ka kɔsegi yen. A ka kan ka to yen fɔɔ o waati sarakalasebagaw kuntigi ka sa. 26Nga mɔgɔfagala bolila ka taga dugu min na, n'o ye kalifayɔrɔ ye, n'a bɔra o kɔnɔ, 27ni jurusarabaga y'a ye dugu nin kɔfɛ k'a faga, a tena jalaki a fagako la. 28O la, dugu min ye a kalifayɔrɔ ye, mɔgɔfagala ka kan ka to o kɔnɔ fɔɔ sarakalasebagaw kuntigi ka sa. O sanin kɔ, a be se ka kɔsegi a yɛrɛ ka yɔrɔ la.\n29«O ye sariyaw ye minw siginin be aw, n'aw kɔmɔgɔw ye aw sigiyɔrɔw bɛɛ la.\n30- «Ni mɔgɔ dɔ ye mɔgɔ faga, o tigi te se ka faga fɔɔ seerew ka sɔrɔ o la. A fana man kan ka faga mɔgɔ kelenpe dama ka seereya kosɔn. 31Mɔgɔfagala min ka kan ka faga, aw kana foyi minɛ o tigi fɛ, k'a to nii la, bari a ka kan ka faga. 32Aw kana sɔn ka foyi minɛ mɔgɔfagala fɛ k'a to a be boli ka taga kalifayɔrɔ, walima a ka kɔsegi a yɛrɛ ka yɔrɔ la ni sarakalasebagaw kuntigi ma sa. 33Aw be jamana min na, aw kana o nɔgɔ. Mɔgɔfaga be jamana nɔgɔ. Ni mɔgɔ fagara jamana kɔnɔ, o koo te se ka ɲanabɔ n'a fagabaga ma faga fana. 34Aw siginin be jamana min kɔnɔ, ne fana be o kɔnɔ, aw kan'o nɔgɔ, bari ne Masaba le be aw Isirayɛlidenw cɛma.»


Zer 39 AKKDC08 - Babilɔni masacɛ Nabukodonozɔri n'a ka - Bible Search\nZer 38 Zer 40\n1Babilɔni masacɛ Nabukodonozɔri n'a ka kɛlɛdenw bɛɛ nana Zeruzalɛmu datugu, Zuda mara masacɛ Sedesiyasi ka masaya saan kɔnɔntɔnnan kalo tannan na. 2A ka saan tan ni kelennan na, o kalo naaninan tile kɔnɔntɔnnan loon, Babilɔnikaw ye woo bɔ dugu laminikogo faan dɔ la. 3Babilɔni masacɛ ka kɛlɛkuntigiw bɛɛ donna ka taga sigi dugu kɔnɔ forobayɔrɔ la. Nɛrigali Sarɛsɛri ka bɔ Samugari tun be yen, ni kuntigiba dɔ min tɔgɔ ko Nebo Saasekimu, ani Nɛrigali Sarɛsɛri, ale ye kɛlɛkuntigi dɔ ye fana. Masacɛ ka kɛlɛkuntigi tɔ nunu bɛɛ tun be yen.\n4Zuda mara masacɛ Sedesiyasi n'a ka kɛlɛdenw bɛɛ y'u ye minkɛ, u ye masacɛ ka nankɔ cɛtigɛ, ka boli ka bɔ dugu kɔnɔ sufɛ ni daa ye min be dugu laminikogo fila furancɛ la. U bɔra ka Zurudɛn bakɛnɛ sira ta.\n5Nga Babilɔnikaw ka kɛlɛdenw y'u kɔgwɛn ka Sedesiyasi sɔrɔ Zeriko kɔkɛnɛ la. U y'a minɛ ka taga n'a ye Babilɔni masacɛ Nabukodonozɔri fɛ Iribila, Amati jamana la. Nabukodonozɔri y'a kiti o yɔrɔ la. 6Babilɔni masacɛ ye Sedesiyasi dencɛw faga a yɛrɛ ɲana Iribila, ka Zuda mara mɔgɔbabaw bɛɛ faga fana. 7O kɔ, a y'ale Sedesiyasi ɲaa fila ci, k'a siri ni jɔrɔkɔ ye, ka taga n'a ye Babilɔni dugu kɔnɔ.\n8Babilɔnikaw ye masaso ani mɔgɔw ka soow jɛni, ka Zeruzalɛmu laminikogo ci. 9Mɔgɔ minw tun tora dugu kɔnɔ, ani minw tɔw tun bɔra ka taga u yɛrɛ di a ma, masacɛ kɔlɔsibagaw kuntigi Nebuzaradan ye olu minɛ ka taga n'u ye Babilɔni. 10Foyi tun te dɛsɛbagatɔ minw fɛ, a y'u dɔw to Zuda mara la ka *ɛrɛzɛnforow ni foro wɛrɛw d'u ma.\n11Babilɔni masacɛ Nabukodonozɔri tun ye Zeremi koo don a kɔlɔsibagaw kuntigi Nebuzaradan bolo. A tun y'a fɔ a ye ko: 12«A minɛ k'i janto a la, kana kojugu si kɛ a la. N'a ye fɛɛn min ɲini i fɛ, o kɛ a ye.» 13Masacɛ kɔlɔsibagaw kuntigi Nebuzaradan, ni kuntigiba Nebusaziban, ni kɛlɛkuntigi Nɛrigali Sarɛsɛri, ni Babilɔni masacɛ ka kɛlɛkuntigiw bɛɛ 14ye mɔgɔw bila ka taga Zeremi bɔ kɔlɔsilikɛbagaw ka luu kɔnɔ, k'a kalifa Safan deen Ayikamu dencɛ Gedaliya ma. Ale ye sira d'a ma ka taga soo. A kɛra ten, Zeremi tora jama cɛma.\n15Ka Zeremi datugunin to kɔlɔsilikɛbagaw ka luu kɔnɔ, Masaba tun y'a fɔ a ye ko: 16«Ta'a fɔ Etiyopika Ebɛdimelɛki ye ko ne Masaba, Setigi, Isirayɛli ka Ala ko: ‹Ne ye koo minw fɔ dugu nin kosɔn, ne bena o kɛ a la. A ka bɔnɛko lo, a ka hɛrɛko tɛ. O bɛɛ bena kɛ i ɲana o loon. 17Nga o loon na, ne bena i kisi. I be siran mɔgɔ minw ɲa, n tena i don olu bolo. Ne Masaba le ko ten. 18Ne bena i kisi, siga t'a la. Murujan tena i sɔrɔ. I bena to nii la bari e y'i jigi la ne kan. Ne Masaba le ko ten.› »


Luka 18 AKKDC08 - Yezu ye talen dɔ la kalandenw ye k'a - Bible Search\nKititigɛla tiɲɛfɔbali talen\n1Yezu ye talen dɔ la kalandenw ye k'a yira u la ko mɔgɔ ka kan ka Ala daali tuma bɛɛ, a kan'a fari faga. 2A ko: «Kititigɛla dɔ tun be dugu dɔ la. Kititigɛla nin tun te siran Ala ɲa, a tun te mɔgɔ si boɲa. 3O dugu kelen nin kɔnɔ, firiyamuso dɔ tun be yen min tun be to ka taga fɔ a ye ko fɛɛn min be ale n'a kɛlɛɲɔgɔn cɛ, a k'o ɲanabɔ ale ye. 4Muso mɛnna o la. Kititigɛla nin tun t'a fɛ k'a ɲanabɔ. A nana se waati dɔ la, a y'a fɔ a yɛrɛ kɔnɔ ko: ‹Ne te siran Ala ɲa ani ne te mɔgɔ si boɲa, o ye tiɲɛ ye. 5Nga ne bena firiyamuso nin ka koo ɲanabɔ a ye, n'o tɛ, a bena to ka na ne nii tɔɔrɔ tuma bɛɛ.› »\n6O la, Matigi ko: «Aw ka kititigɛla tiɲɛfɔbali nin ka kuma lajɛ. 7Ayiwa, Ala ye minw woloma k'u kɛ a ta ye, ni olu be dɛmɛ ɲini a fɛ suu ni tile, yala a bena mɛn k'u dɛmɛ wa? 8Ne b'a fɔ aw ye ko a bena u ka koo ɲanabɔ joona. Nga Mɔgɔ Dencɛ bena segi tuma min na, yala a bena na lanaya sɔrɔ dugukolo kan wa?»\nFariziɲɛ ni lɛnpominɛla talen\n9Mɔgɔ minw tun b'u yɛrɛ jati mɔgɔtilenninw ye, n'u be tɔw lɔgɔbɔ, Yezu ye talen nin la olu koo la. A y'a fɔ ko: 10«Loon dɔ, cɛɛ fila tagara Alabatosoba kɔnɔ ka Ala daali. Kelen tun ye *Fariziɲɛ ye, kelen tun ye lɛnpominɛla ye.\n11«Fariziɲɛ nin lɔra ka Ala daali a yɛrɛ kɔnɔ ko: ‹Ala, ne be barika la i ye, bari ne te i n'a fɔ mɔgɔ tɔw, olu minw be benkanni kɛ, u be tilenbaliyakow kɛ, ka kakalaya kɛ, ani n te i n'a fɔ nin lɛnpominɛla nin. 12Ne be suun don siɲɛ fila lɔgɔkun o lɔgɔkun. Ne be fɛɛn o fɛɛn sɔrɔ, ne b'o bɛɛ jaka bɔ.›\n13«Lɛnpominɛla nin lɔnin tun be kɔfɛ yɔrɔjan. A ma sɔn k'a ɲaa kɔrɔta sanfɛ yɛrɛ, nga a tora k'a disi gosi dusukasi bolo, ka to k'a fɔ ko: ‹Ala, makari ne la, ne ye hakɛkɛla ye.› » 14- Yezu y'o kuma kuncɛ k'a fɔ ko: «Ne b'a fɔ aw ye ko Ala ye lɛnpominɛla nin jati mɔgɔtilennin ye sanni a ka segi soo. Nga a ma Fariziɲɛ nin jati mɔgɔtilennin ye, bari mɔgɔ o mɔgɔ b'a yɛrɛ boɲa, o tigi bena majigi. Mɔgɔ o mɔgɔ b'a yɛrɛ majigi, o bena boɲa sɔrɔ.»\nAla ka soo donbagaw\n(Mat 19.13-15; Mar 10.13-16)\n15Mɔgɔw tun be taga ni denɲɛninw fana ye Yezu fɛ waasa a k'a bolo la u kan ka duba kɛ u ye. A ka kalandenw y'o ye minkɛ, u sɔngɔra u kunna. 16Yezu ye denmisɛnw wele k'a fɔ a ka kalandenw ye ko: «Aw k'a to denmisɛnw ka na ne fɛ, aw kana u bali, bari Ala ka masaya ye olu bɔɲɔgɔnw le ta ye. 17Tiɲɛ na, ne b'a fɔ aw ye ko ni mɔgɔ min ma sɔn Ala ka masaya ma i n'a fɔ denmisɛn o tigi tena se ka don a la fewu.»\nYezu ni nafolobatigi dɔ\n(Mat 19.16-30; Mar 10.17-31)\n18Zuwifuw ka kuntigi dɔ ye Yezu ɲininga ko: «Karamɔgɔɲuman, ne ka kan ka mun kɛ ka nii banbali sɔrɔ?»\n19Yezu y'a fɔ a ye ko: «Mun na i be ne wele karamɔgɔɲuman? Mɔgɔɲuman si te yen ni Ala kelen tɛ. 20- I be Ala ka sariyaw lɔn: ‹I kana kakalaya kɛ, i kana mɔgɔ faga, i kana soɲali kɛ, i kana galon seereya kɛ, i faa n'i baa boɲa.› »\n21A ye Yezu jaabi ko: «Ne y'o sariyaw bɛɛ bato kabini ne denmisɛnman.»\n22Yezu y'a ka kuma mɛn minkɛ, a y'a fɔ a ye ko: «Fɛɛn kelen b'i jɛn halibi. Taga i bololafɛn bɛɛ feere k'o wari tilan fantanw cɛ, o la, i bena nafolo sɔrɔ sankolo la. O kɔ, na tugu ne kɔ.» 23Nga a y'o mɛn tuma min na, a dusu kasira, bari nafolobatigi tun lo.\n24Yezu y'a ye ko a dusu kasira minkɛ, a ko: «A ka gwɛlɛ nafolotigi ma ka don Ala ka masaya la. 25Ɲɔgɔmɛ donko ka nɔgɔ miseli woo fɛ ka tɛmɛ nafolotigi donko kan Ala ka masaya la.»\n26Yezu lamɛnbagaw y'a fɔ ko: «O tuma na, jɔn le be se ka kisi?»\n27A y'u jaabi ko: «Adamaden te se ka min kɛ, Ala be se k'o kɛ.»\n28Piyɛri y'a fɔ o tuma na ko: «A filɛ, an y'an bololafɛnw to yen ka tugu e kɔ.»\n29Yezu ko a ma: «Tiɲɛ na, ne b'a fɔ aw ye ko ni mɔgɔ o mɔgɔ y'a ka soo to, walima a muso, n'a balimaw, n'a wolobagaw, an'a deenw, Ala ka masaya kosɔn, 30o tigi bena olu ɲɔgɔn caaman sɔrɔ diɲɛ nin na. A bena nii banbali fana sɔrɔ sini.»\nYezu b'a saya n'a kununko fɔ tugu\n(Mat 20.17-19; Mar 10.32-34)\n31Yezu tagara n'a ka cidenw tan ni fila ye u danna k'a fɔ u ye ko: «A filɛ, an be tagara Zeruzalɛmu. O yɔrɔ la, kiraw tun ye minw sɛbɛn Mɔgɔ Dencɛ ka koo la, o bɛɛ bena kɛ i ko u y'a fɔ cogo min na. 32U ben'a don siya wɛrɛ bolo, olu bena yɛlɛ a ma, k'a tɔɔrɔ, k'u daji tu a kan, 33k'a bugɔ ni golokami ye ka sɔrɔ k'a faga. Nga tile saba a faganin kɔ, a bena kunun.»\n34A ka kalandenw m'o kuma faamu. O kɔrɔ tun dogonin be u ma. O la, u ma se k'o lɔn.\nYezu be fiɲɛntɔ dɔ ɲaa yɛlɛ\n(Mat 20.29-34; Mar 10.46-52)\n35Yezu surunyana Zeriko la tuma min na, o y'a sɔrɔ fiɲɛntɔ dɔ tun siginin be sira daa la n'a be daalili kɛ. 36Fiɲɛntɔ nin ye jama mankan mɛn n'u be tɛmɛna minkɛ, a ye dɔw ɲininga ko: «Mun le kɛra?»\n37U y'a fɔ a ye ko Nazarɛtika Yezu le be tɛmɛna.\n38O tuma na, a pɛrɛnna ko: «Dawuda dencɛ Yezu, makari ne la!»\n39Minw tun be ɲafɛ, olu sɔngɔra ko a ka je, nga a pɛrɛnna ka tɛmɛ fɔlɔta kan ko: «Dawuda dencɛ, makari ne la!»\n40Yezu lɔra k'a fɔ k'u k'a minɛ ka na n'a ye. A gwɛrɛla Yezu la tuma min na, Yezu y'a ɲininga ko: 41«I b'a fɛ ne ka mun kɛ i ye?»\nA y'a jaabi ko: «Matigi, ne ka yeli kɛ tugu.»\n42Yezu y'a fɔ a ye ko: «I lara ne la minkɛ, i kisira. Ayiwa, yeli kɛ tugu.»\n43O yɔrɔnin bɛɛ, a ye yeli kɛ, a tugura Yezu kɔ n'a be Ala tanu. Jama bɛɛ y'o ye minkɛ, u ye Ala tanu.


Lok fɔlɔ 3 AKKDC08 - Dawuda ye deen minw sɔrɔ k'a to - Bible Search\nLok fɔlɔ 2 Lok fɔlɔ 4\nLok fɔlɔ 3\n1Dawuda ye deen minw sɔrɔ k'a to Eburɔn, olu filɛ: Amɔn le y'a deen fɔlɔ ye, ale y'a ka muso Ayinowamu deen ye ka bɔ Zizireyɛli. A deen filanan ye Daniyɛli ye, ale bamuso ye Abigayɛli ye ka bɔ Karimɛli. 2A deen sabanan ye Abisalɔn ye, ale ye Gɛsuri masacɛ deen Talimayi denmuso Maaka deen ye. Naaninan ye Agiti deen Adoniya ye. 3Duurunan ye Abitali deen Sefatiya ye. Wɔɔrɔnan ye a ka muso Ɛgila deen Yitireyamu ye. 4- A y'o deen wɔɔrɔ nunu sɔrɔ k'a to Eburɔn. A ye saan wolonwula ni kalo wɔɔrɔ kɛ masaya la yen, ka na saan bi saba ni saba kɛ Zeruzalɛmu.\n5- A ye deen minw sɔrɔ Zeruzalɛmu, olu filɛ: Simeya ni Sobabu, ani Natan ni Solomani. Olu mɔgɔ naani bɛɛ ye Amiyɛli denmuso Batiseba deenw ye. 6A deen tɔw ye Yibari ye, ani Elisuwa ni Elifɛlɛti, 7ani Noga ni Nɛfɛgi, ani Yafiya, 8ni Elisama, ani Eliyada ni Elifɛlɛti, olu ye deen kɔnɔntɔn ye.\n9U bɛɛ tun ye Dawuda deenw ye, a ka gɛrɛfɛmusow deenw niin t'u la. U balimamuso tun ye Tamari ye.\n10Solomani deen ye Orobowamu ye. Ale ta ye Abiya ye, Abiya ta ye Aza ye, Aza ta ye Zozafati ye. 11Zozafati ta ye Zoramu ye, Zoramu ta ye Akaziyasi ye, Akaziyasi ta ye Zowasi ye. 12Zowasi ta ye Amaziyasi ye, Amaziyasi ta ye Azariya ye, Azariya ta ye Yotamu ye. 13Yotamu ta ye Akazi ye, Akazi ta ye Ezekiyasi ye, Ezekiyasi ta ye Manase ye. 14Manase ta ye Amɔn ye, Amɔn ta ye Zoziyasi ye. 15Zoziyasi deenw filɛ: Yowanan le ye a deen fɔlɔ ye, filanan ye Yoyakimu ye, sabanan ye Sedesiyasi ye, naaninan ye Salumu ye. 16Yoyakimu deenw ye Yekoniya ni Sedesiyasi ye.\n17Yekoniya min tun minɛna ka taga Babilɔni, ale deenw filɛ: Salitiyɛli, 18ni Malikiramu ni Pedaya, ani Sɛnasari ni Yekamiya, ni Osama ani Nedabiya ye. 19Pedaya deenw ye Zorobabɛli ni Simeyi ye. Zorobabɛli deenw fana ye Mesulamu ye, ni Ananiya, ani u balimamuso Selomiti ye. 20A ye dencɛ duuru wɛrɛ sɔrɔ, Asuba ani Oyɛli ni Berekiya, ani Azadiya, ni Yusabɛzɛdi. 21Ananiya kɔmɔgɔw ye Pelatiya ni Yesaya ye. Erefaya deenw fana be yen, ni Arinan taw, ani Obadiya taw, ni Sekaniya taw. 22Sekaniya deen ye Semaya ye. Semaya deenw fana ye Atusi ye, ni Yigeyali, ani Bariya ni Neyariya ani Safati. Olu tun ye mɔgɔ wɔɔrɔ ye. 23Neyariya deenw ye Eliyoyenayi ye, ni Izikiya ni Azirikamu ye. Olu tun ye mɔgɔ saba ye. 24Eliyoyenayi deenw tun ye Odawiyawu ni Eliyasibu, ani Pelaya ni Akubu, ani Yowanan ni Delaya, ani Anani ye. Olu tun ye mɔgɔ wolonwula ye.


Bɔk 37 AKKDC08 - Bɛtisalɛli ye Ala ka layidu taamasiɲɛ - Bible Search\nBɔk 36 Bɔk 38\nLayidu taamasiɲɛ kɛsu dilanko\n1Bɛtisalɛli ye Ala ka layidu taamasiɲɛ kɛsu dilan ni akasiyayiri ye. A jaɲa tun ye mɛtɛrɛ kelen ni santimɛtɛrɛ bi wolonwula ni duuru ye, a boɲa n'a jaɲa sanfɛ bɛɛ tun ye santimɛtɛrɛ bi wolonwula ni duuru ye. 2A y'a kɔfɛ ni kɔnɔna mɔ ni sanu yɛrɛ yɛrɛ ye, ka sanu kɛ k'a dagolo dilan k'a lamini. 3A ye minɛfɛn naani dɔ dilan ni sanu ye i n'a fɔ bololanigɛ k'u don a seen naani na. A ye fila don faan kelen na, ka fila don faan dɔ la. 4A ye akasiyayiri dɔw labɛn ka sanu mɔn u la, 5k'u don minɛfɛn nunu na kɛsu nin faan fila la k'u kɛ a talɔgɔw ye. 6A ye kɛsu nin datugulan dilan ni sanu yɛrɛ yɛrɛ ye. A jaɲa tun ye mɛtɛrɛ kelen ni santimɛtɛrɛ mugan ni duuru ye, a boɲa tun ye santimɛtɛrɛ bi wolonwula ni duuru ye. 7O kɔ, a ye *serubɛn jaa fila dilan ni sanu faganin ye k'u sigi datugulan nin dakun fila la. 8A ye serubɛn kelen dilan dakun kelen na ka kelen dilan a dakun dɔ nin na, k'u nɔrɔ datugulan dakun fila la. 9U gamanw wilinin tun be sanfɛ kɛsu datugulan kunna, k'u biri a kan k'u ɲaa sin ɲɔgɔn ma. U ɲaa sinna kɛsu datugulan nin ma.\n10U ye tabali dilan ni akasiyayiri ye. A jaɲa tun ye mɛtɛrɛ kelen ye, a boɲa tun ye santimɛtɛrɛ bi duuru ye. A jaɲa sanfɛ tun ye santimɛtɛrɛ bi wolonwula ni duuru ye. 11U y'a mɔn ni sanu yɛrɛ yɛrɛ ye, k'a dagolo dilan ni sanu ye. 12U y'a dagolo dilan k'a wili sanfɛ ka sanu mɔ a la a boɲa kɛra santimɛtɛrɛ seegi. 13U ye sanu dilan k'a kɛ i n'a fɔ bololanigɛ, k'o kɛ minɛyɔrɔ naani ye, k'u nɔrɔ tabali nin nɔnkɔn naani nunu na, u ka bɛn ni seen naani nunu ye. 14Minɛyɔrɔ nunu tun nɔrɔla dagolo nin gɛrɛfɛ, tabali nin talɔgɔw tun bena to ka don u kɔnɔ. 15U ye tabali talɔgɔ nunu dilan ni akasiyayiri ye k'u mɔn ni sanu ye. 16Minan minw be la tabali kan, k'o dilan ni sanu yɛrɛ yɛrɛ ye: a minan pɛnpɛrɛninw, ni tasaw, ni filenw ani sarakajidagaw.\n17U ye fitinɛ dilan ni sanu yɛrɛ yɛrɛ faganin ye, k'a juu n'a kala n'a daganinw: feerenbisigiw, ni kurukuruyɔrɔw, k'o bɛɛ dilan ka nɔrɔ ɲɔgɔn na. 18Bolo wɔɔrɔ tun be fitinɛ na. Saba be faan kelen na, saba be a faan dɔ la. 19Daganin saba minw be i n'a fɔ amandiyiri feerenw, olu ka sigi bolo kelen kan, ani kurukuruyɔrɔw ni feerenbisigi. U y'o ɲɔgɔn fana kɛ bolo filanan kan fana. U ye bolo wɔɔrɔ nunu bɛɛ ta kɛ ten. 20O daganin naani ɲɔgɔn tun be fitinɛkala yɛrɛ la, ni kurukuruyɔrɔw ani feerenbisigiw. 21U ye kurukuruyɔrɔw kɛ bolo fila fila tuguyɔrɔ la kala la. A kɛra ten bolo wɔɔrɔ nunu bɛɛ tuguyɔrɔw la. 22Kurukuruyɔrɔ minw tun be fitinɛkala la, u ye olu ni bolo nunu jɛn k'a dilan ɲɔgɔn fɛ ni kala ye. U y'o dilan ni sanu yɛrɛ yɛrɛ faganin ye. 23U ye fitinɛbara wolonwula n'a juru tigɛminanw, ani fitinɛ buguri cɛlanw dilan ni sanu yɛrɛ yɛrɛ ye. 24U ye fitinɛ nin n'a minanw bɛɛ dilan ni sanu yɛrɛ yɛrɛ kilo bi saba ye.\n25U ye wusulan jɛniyɔrɔ dilan ni akasiyayiri ye. A faan naani bɛɛ tun ye kelen ye, a jaɲa n'a boɲa bɛɛ tun ye santimɛtɛrɛ bi duuru ye. A jaɲa sanfɛ tun ye mɛtɛrɛ kelen ye. U tun ye gɔɔn bisigi minw kɛ a nɔnkɔn la, olu tun dilanna ka kɛ kelen ye ni wusulan jɛniyɔrɔ ye. 26U y'a mɔn ni sanu yɛrɛ yɛrɛ ye, a kunna n'a gɛrɛnw bɛɛ, n'a gɔɔnw, k'a lamini, k'a dagolo kɛ ni sanu ye k'a lamini. 27U ye sanu dilan k'o kɛ i n'a fɔ bololanigɛ fila ye, k'u don a dagolo kɔrɔ a faan fila la, k'o kɛ a talɔgɔw donyɔrɔw ye. 28U ye akasiyayiri dɔw labɛn k'u mɔn ni sanu ye.\n29U be tulu mɔnta min kɛ ka sarakalasebagaw mɔn, u y'o ni wusulan kasadiman yɛrɛ yɛrɛ dilan tulu kasadiman dilanbaga ka baarakɛcogo la.


Zan 3 AKKDC08 - *Fariziɲɛ dɔ tun be yen, a tɔgɔ ko - Bible Search\nYezu ni Nikodɛmu\n1*Fariziɲɛ dɔ tun be yen, a tɔgɔ ko Nikodɛmu. Zuwifuw ka mɔgɔbaba dɔ tun lo. 2Ale nana Yezu sɔrɔ sufɛ k'a fɔ a ye ko: «Karamɔgɔ, anw y'a lɔn ko Ala le y'i ci. Bari i be kabako minw kɛ, ni Ala te e mɔgɔ min fɛ, e te se k'o kɛ.»\n3Yezu y'a fɔ a ye ko: «Tiɲɛ tiɲɛ na, ne b'a fɔ i ye ko ni mɔgɔ min ma segi ka wolo tugu, o tigi te se ka don Ala ka masaya la.»\n4Nikodɛmu ko: «Ni mɔgɔ kɔrɔla ka ban, o tigi be se ka segi ka wolo tugu cogo di? A be se ka segi ka don a baa kɔnɔ ka wolo tugu wa?»\n5Yezu y'a jaabi ko: «Tiɲɛ tiɲɛ na, ne b'a fɔ i ye ko ni mɔgɔ min ma wolo jii, ani Nii Senuman barika la, o tigi te se ka don Ala ka masaya la. 6Mɔgɔ min wolola adamaden barika la, o tigi ye adamaden ye. Mɔgɔ min wolola Nii Senuman barika la, o tigi ye Ala deen ye. 7Ne y'a fɔ ko fɔɔ mɔgɔ ka segi ka wolo, e kan'a to o b'i dabari ban. 8Yɔrɔ min ka di fɔɲɔ ye, a be taga o yɔrɔ la. I b'a mankan mɛn, i t'a bɔyɔrɔ n'a taayɔrɔ lɔn. Ala ka baara lo, adamaden te se ka min faamu. Mɔgɔ min wolola Nii Senuman barika la, o fana be ten.» 9Nikodɛmu y'a fɔ ko: «Uun! O koow be se ka kɛ cogo di?»\n10Yezu y'a jaabi ko: «E min ye Isirayɛli karamɔgɔ dɔ ye, e ma o lɔn wa? 11Tiɲɛ tiɲɛ na, ne b'a fɔ i ye ko an be koo min lɔn, an b'o le fɔ. An ye koo min ye, an be lɔ n'o le seereya ye. Aw do te sɔn o ma. 12Ne be diɲɛ koow fɔra aw ye, aw te lara o la. Ni ne ye arijana koow fɔ aw ye, aw bena la o la cogo di? 13Mɔgɔ si ma yɛlɛ ka taga arijana na fɔɔ Mɔgɔ Dencɛ min bɔra o yɔrɔ la.\n14- «Musa ye saa nigɛlaman kɔrɔta sanfɛ lɔgɔ kan cogo min na kongokolon kɔnɔ, fɔɔ Mɔgɔ Dencɛ fana kɔrɔ ka ta ten, 15waasa ni mɔgɔ min y'a jigi la a kan, o tigi ka nii banbali sɔrɔ. 16Ala ye diɲɛ kanu haali, fɔɔ a y'a Deen kelenpe ci mɔgɔw ma, waasa ni mɔgɔ min y'a jigi la a kan, o tigi kana halaki, nga o ka nii banbali sɔrɔ. 17Ala m'a Dencɛ ci diɲɛ na waasa ka mɔgɔw jalaki, nga waasa k'u kisi. 18Ni mɔgɔ min y'a jigi la a kan, o tigi kisira kiti ma, nga ni min m'a jigi la a kan, o tigi jalakira ka ban bari a ma sɔn ka la Ala Dencɛ kelenpe la. 19U jalakira ka ban bari yeelen bɔra diɲɛ mɔgɔw ye. O bɛɛ n'a ta, dibi koo diyara u ye ka tɛmɛ yeelen kan. Bari u ka kɛwaliw ma ɲi. 20O ye wajibi ye, yeelen koo man di kojugukɛla ye, a be siran k'a ka kɛwaliw kɛ kɛnɛ kan, bari, u ben'a ye. 21Nga mɔgɔɲuman b'a ta kɛ yeelen na, waasa mɔgɔw k'a ka kɛwaliɲumanw ye, a be minw kɛ Ala sago la.»\nZan be Yezu koo fɔ tugu\n22O tɛmɛnin kɔ, Yezu n'a ka kalandenw nana to Zude mara la. A tun be mɔgɔw batize. 23Zan fana tun be mɔgɔw batizera Ayinɔn, o ni Salimu man jan. Jii tun ka ca o yɔrɔ la. Mɔgɔw tun be na batize yen. 24- O y'a sɔrɔ u ma Zan minɛ k'a don kaso la fɔlɔ. 25Loon dɔ la, sɔsɔli wilila Zan ka kalanden dɔw ni zuwifu dɔ cɛ ka taga saniyako faan fɛ ka kɛɲɛ ni landa ye. 26U tagara Zan sɛgɛrɛ k'a fɔ a ye ko: «Karamɔgɔ, cɛɛ min tun be n'i ye Zurudɛn baji kɔfɛ, fɔɔ e tun ye min koo fɔ, a b'a la fana ka mɔgɔw batize, bɛɛ be tagara ale kɔ.» 27Zan y'u jaabi ko: «Adamaden te se ka foyi sɔrɔ ni Ala m'a d'a ma. 28- Ne y'a fɔ tuma min na ko ne te Ala ka Mɔgɔ wolomanin nin ye, ko ne cira a ɲa le, aw ye ne seerew ye. 29Kɔnyɔmuso ye kɔɲɔcɛ ta le ye. Nga kɔɲɔcɛ tericɛ be lɔ gɛrɛfɛ, ka to ka mɛnni kɛ a fɛ. A nisɔn be diya bari a be mɛnni kɛra kɔɲɔcɛ fɛ. O nisɔndiya ɲɔgɔn le be n na. N nisɔn ka di kosɔbɛ. 30Wajibi lo, ale ka kunkɔrɔta sɔrɔ, ne ka dɔgɔya.\nMin bɔra sankolo la\n31«Mɔgɔ min bɔra sankolo la, o tigi be fɛɛn bɛɛ kunna. Min be dugukolo kan, o ye diɲɛ mɔgɔ le ye, o be diɲɛ koow le fɔ. Mɔgɔ min bɔra arijana na, 32a ye min ye, ka min mɛn, a b'o le fɔ. Nga adamadenw te sɔn o le ma. 33Ni mɔgɔ min lara a ka kuma fɔninw na, o tigi b'a yira ko Ala ye tiɲɛtigi ye. 34Ala ye mɔgɔ min ci, o tigi be Ala ka kuma yɛrɛ le fɔ bari Ala be Nii Senuman d'a ma, daan te min dili la. 35- Faa b'a Deen kanu fɔɔ a ye fɛɛnw bɛɛ don a bolo. 36Ni mɔgɔ min y'a jigi la Ala Deen kan, o tigi ye nii banbali sɔrɔ ka ban. Nga ni mɔgɔ min ma sɔn k'a jigi la a Deen kan, o tigi tena nii banbali sɔrɔ, Ala ben'a tɔɔrɔ kosɔbɛ.»


Desanburukalo 01, 2019\nCan na, min ye Ala ta wagati ko ye a ka di ne ye ka miri o ra bari a bɛ wagati ra tuma bɛɛ. Ala tɛ to kɔ fɛ tuma si. Tuma dɔw ra, a bɛ kɔn ka dugawu kɛ an ye ko dɔw labɛnni na an ta ɲanamaya ra. Ala ta wagati ye wagati ɲuman le ye. An k'a makɔnɔ tuma bɛɛ.


Kok 9 AKKDC08 - Isirayɛlidenw bɔnin kɔ Ezipiti jamana - Bible Search\nKok 8 Kok 10\n1- Isirayɛlidenw bɔnin kɔ Ezipiti jamana na saan filanan kalo fɔlɔ la, Masaba kumana Musa fɛ kongokolon kɔnɔ Sinayi kulu gɛrɛfɛ k'a fɔ a ye ko: 2«Isirayɛlidenw ka kan ka *Hɔrɔnya ɲanagwɛ kɛ a waati latigɛnin na. 3Aw k'a kɛ a waati latigɛnin na, kalo nin tile tan ni naaninan loon tileben tuma na. Landa ni koo minw fɔr'a koo la, aw ka kan ka olu kɛ.»\n4Musa y'a fɔ Isirayɛlidenw ye k'u ka Hɔrɔnya ɲanagwɛ kɛ. 5U y'a kɛ saan kalo fɔlɔ tile tan ni naaninan loon tileben tuma na, kongokolon kɔnɔ Sinayi kulu gɛrɛfɛ. Masaba tun ye min fɔ Musa ye, Isirayɛlidenw y'o bɛɛ kɛ.\n6Nga mɔgɔ dɔw tun saniyanin tɛ sariya faan fɛ, bari u tun magara suu dɔ la. O la, u ma se ka Hɔrɔnya ɲanagwɛ kɛ o loon na. U tagara Musa ni Arɔn fɛ o loon kelen na 7k'a fɔ Musa ye ko: «An nɔgɔnin lo suu koɲa kama. Mun na o b'an bali ka saraka bɔ Masaba ye ni Isirayɛliden tɔw ye a waati latigɛnin na?»\n8Musa y'a fɔ u ye ko: «Aw ye lɔ, Masaba bena min fɔ aw ka koo la, ne b'o mɛn fɔlɔ.»\n9Masaba y'a fɔ Musa ye ko: 10«A fɔ Isirayɛlidenw ye ko: ni suu koɲa ye aw dɔ nɔgɔ, walima aw kɔmɔgɔw dɔ, walima n'a tagara dugu la le, a bena se ka Hɔrɔnya ɲanagwɛ kɛ ka ne Masaba bato. 11Nga u ben'a kɛ saan kalo filanan tile tan ni naaninan loon tileben tuma na le. U bena sagaden sogo ɲimi, ni fununan te buru min na, ani ɲugu kunaman. 12- A tɔɔ kana si, a kolo si kana kari. U ka Hɔrɔnya ɲanagwɛ kɛ ka kɛɲɛ n'a fɔcogo ye.\n13«Mɔgɔ min saniyanin lo n'a ma taga dugu la, n'o tigi ma Hɔrɔnya ɲanagwɛ kɛ, o tigi ka kan ka gwɛn ka bɔ a ka mɔgɔw cɛma. Bari a ma saraka bɔ ne Masaba ye a waati latigɛnin na. O la, a ka hakɛ kunko bena to a yɛrɛ kunna. 14Ni lonan min be aw fɛ, n'a b'a fɛ ka Hɔrɔnya ɲanagwɛ kɛ ka ne Masaba bato, landa ni koo minw fɔr'a koo la, a ka kan k'o kɛ. Koo min wajibiyanin be dugulen ma, o le wajibiyanin lo lonanw ma.»\n15Fanibugu lɔra loon min na, min ye Masaba ka sariya walakaw marayɔrɔ ye, sankaba nana lɔ a kunna k'a suma kɛ a bɛɛ kan. A tora soo kunna k'a ta wuladafɛ fɔɔ ka dugu gwɛ, ka kɛ i n'a fɔ tasuma. 16K'a ta o loon na, a tora ten. Sankaba lɔnin tun be soo nin kunna, a tun be i n'a fɔ tasuma sufɛ. 17Ni sankaba wilila ka bɔ soo nin kunna tuma min na, Isirayɛlidenw tun be wili ka bɔ u sigiyɔrɔ la. N'a tagara lɔ yɔrɔ min na, u be taga sigi o yɔrɔ la. 18Ni Masaba ko u ka wili ka taga, Isirayɛlidenw tun be wili ka taga, n'a ko u ka sigi, u tun be sigi. Ka sankaba to bugu nin kunna, u tun te wili. 19Ni sankaba tora bugu nin kunna fɔɔ ka mɛn, Isirayɛlidenw tun be sɔn Masaba ta ma, u tun te wili ka taga. 20Waati dɔ la, sankaba ye tile damani dɔrɔn kɛ a kunna. Ni Masaba ko u ka sigi, u tun be sigi. N'a ko u ka wili ka taga tuma min na, u tun be wili ka taga. 21Sankaba nin tun be lɔ tuma dɔ k'a ta sufɛ fɔɔ sɔgɔma dɔrɔn. N'a wilila sɔgɔma, u tun be wili ka taga. Hali n'a tun ye tile kelen ni suu kelen kɛ, ka sɔrɔ ka wili, u tun be wili. 22Ni sankaba tun lɔra bugu nin kunna ka tile fila kɛ, walima kalo kelen, walima saan kelen, Isirayɛlidenw tun be to u ka sigiyɔrɔ la, u te wili. Nga n'a wilila tuma min na, u tun be wili ka taga. 23Ni Masaba ko u ka sigi, u tun be sigi. N'a ko u ka wili ka taga, u tun be wili ka taga. U sɔnna Masaba ta ma ka kɛɲɛ n'a ka kuma ye, a ye min fɔ Musa barika la.


Yezu ka kabako fɔlɔ | Yezu ka ɲɛnamaya\nYezu ka kabako fɔlɔ\nKƆƝƆYA, KANA DUGU LA\nYEZU YE JII YƐLƐMA K’A KƐ DIWƐN YE\nA tile saba ye nin ye Natanayɛli kɛra Yezu ka kalanden fɔlɔ dɔ ye. Sisan, Yezu n’a ka kalanden fɔlɔ dɔw tagara u ka mara la Galile, Kana dugu la. O be saheli fan fɛ. Natanayɛli bɔra o dugu lo la. Kana be sɔrɔ kuluyɔrɔ la, Yezu lamɔdugu Nazarɛti saheli fan fɛ. U y’u weele kɔɲɔya dɔ la o dugu la.\nYezu bamuso tun ye furuɲɔgɔnmaw ka denbaya terimuso dɔ ye. A fana tagara o kɔɲɔ na. N’a sɔrɔ ale fana tun be dɛmɛ donna walisa k’a janto mɔgɔ weeleninw na. Ayiwa, a y’a kɔrɔsi ko diwɛn banna ani a y’o fɔ Yezu ye ko: “U ka duvɛn banna.”—Zan 2:3.\nA tun b’a fɔra Yezu ye le ko a ka dɔ kɛ dɔ ye. Yezu y’a jaabi ni talen kuma dɔ ye ko: “Muso, e ni ne ka mun b’o la?” (Zan 2:4, NW). Ala lo ye Yezu kɛ Masa ye. O kosɔn, cikan fɛɛn o fɛɛn ɲɛsinna a ka baara ma, a ka ɲi k’o sɔrɔ ka bɔ Ala yɔrɔ. A bangebagaw n’a teriw man kan ka cii di a ma o koo la. Mariyamu ye koow to Yezu bolo ni hakilitigiya ye. A y’a fɔ baaradenw ye ko: “N’a ye fɛɛn o fɛɛn fɔ aw ye, aw k’o kɛ.”—Zan 2:5.\nJidaga wɔɔrɔ tun be yen ani jii litiri 40 tun be se ka don u kelen kelen bɛɛ kɔnɔ. Yezu y’a fɔ baaradenw ye ko: “Aw ka daga nunu fa jii la.” O kɔ, a y’a fɔ u ye ko: “Aw ka dɔ bɔ sisan ka taga di ɲamɔgɔ ma.”—Zan 2:7, 8.\nDumuniko ɲɛmɔgɔ y’a ye k’o diwɛn ka di kosɔbɛ. Nka a m’a lɔn ko kabako dɔ lo kɛra walisa k’o diwɛn sɔrɔ. A ye kɔɲɔcɛ weele k’a fɔ a ye ko: “O ɲɔgɔn na, mɔgɔ bɛɛ be bɔ ni duvɛn diman le ye fɔlɔ. Ni mɔgɔ weleninw be ɲini ka fa tuma min na, u be sɔrɔ ka bɔ ni duvɛn kumunin ye. Nga ele kɔni ye duvɛn diman mara fɔɔ sisan!”—Zan 2:10.\nO tun ye Yezu ka kabako fɔlɔ lo ye. A ka kalandenw y’o kabako ye tuma min na, u lara a la kosɔbɛ! O koo kɛnin kɔ, Yezu, n’a bamuso n’a lamɔfa deenw tagara Kapɛrnaum. O dugu be sɔrɔ Galile baji gɛrɛfɛ, tileben ni saheli cɛ.\nKɔɲɔya min kɛra Kana, o kɛra Yezu ka cidenya baara wagati juman lo la?\nTuma min na Yezu bamuso ye diwɛn kofɔ a ye, Yezu y’a jaabi cogo di?\nYezu ye kabako juman lo kɛ? O ye mun lo kɛ mɔgɔw la?\nA ci dɔ ma A ci dɔ ma Yezu ka kabako fɔlɔ\njy sap. 15 ɲɛɛ 40-41


Mɔgɔ Dencɛ natuma | Yezu ka ɲɛnamaya\nMɔgɔ Dencɛ natuma\nALA KA MASAYA B’U CƐMA\nMUN LO BENA KƐ YEZU NATUMA NA?\nYezu bele be Samari wala Galile mara la. Fariziɲɛw y’a ɲininga ko Ala ka Masaya bena na tuma juman. Olu b’a miiri ko o bena kɛ fɛtiba lo ye. Nka, Yezu y’a fɔ u ye ko: “Ala ka masaya tɛna na ka kɛɲɛ ni mɔgɔw ka kɔlɔsili ye. U tɛna fɔ fana ko: ‘A filɛ yan,’ wala ‘A filɛ yen fɛ,’ katuguni Ala ka masaya bɛ aw cɛma.”—Luka 17:20, 21, ABM.\nDɔw b’a miiri ko Yezu b’a fɔra le ko Ala ka Masaya be Ala sagokɛlaw dusukun na. Nka, o tɛ se ka kɛ sabu Yezu be kumana ni Fariziɲɛ minw ye, Ala ka Masaya tɛ olu dusukun na. Nka, Ala ka Masaya b’u cɛma. O kɔrɔ, Ala ye mɔgɔ min sugandi ka kɛ o Masaya ka Masacɛ ye, ale b’u cɛma. O Masacɛ ye Yezu lo ye.—Matiyo 21:5.\nN’a sɔrɔ Fariziɲɛw taganin kɔ le, Yezu ye kunnafoni wɛrɛw di a ka kalandenw ma Ala ka Masaya nali koo la. A tun bena kɛ Masaya la tuma min na, a kumana o koo la ko: “Loon dɔ bena se, a bena diya aw ye ka Mɔgɔ Dencɛ ye, nga aw ten’a ye.” (Luka 17:22). Yezu tun b’a yirala le ko mɔgɔ Dencɛ tɛna kɛ masacɛ ye sisan, nka, sinima. Sanni o wagati ka se, a ka kalanden dɔw bena kɔrɔtɔ k’o loon lɔn. Nka, u ka ɲi ka kɔnɔni kɛ fɔɔ Ala ka wagati latigɛnin ka se.\nYezu y’a fɔ tugun ko: “Mɔgɔw ben’a fɔ aw ye ko: ‘A be yan,’ walima: ‘A be yen fɛ.’ Aw kana tugu u kɔ dɛ! Saan be manamana ka kɛnɛ bɔ sankolo faan kelen na ka ye a faan dɔ la cogo min na, Mɔgɔ Dencɛ fana bena kɛ ten a nalon na.” (Luka 17:23, 24). Mɔgɔ minw be ngalon tigɛ k’olu ye Masiya ye, Yezu ka kalandenw bena se k’u yɛrɛ tanga olu ma cogo di? Yezu y’a ɲɛfɔ ko mɔgɔ min ye Masiya ye tiɲɛn tiɲɛn na, ale nali bena kɛ i n’a fɔ saan be manamana ka yeelen bɔ cogo min na kabi yɔrɔjan. O kɔrɔ ko n’a nana sigi masaya la, mɔgɔ minw be kɔrɔsili kɛ koɲuman, olu bɛɛ bena o faamu.\nO kɔ, Yezu ye koo dɔw suma ɲɔgɔn na walisa k’a yira mɔgɔw ka kɛwalew bena kɛ min ye o wagati la. A ko: “Koo min tun kɛra Nuhun ka tile la, o ɲɔgɔn bena kɛ fana Mɔgɔ Dencɛ natuma na . . . A bena kɛ o cogo kelen na i n’a fɔ Lɔti ka waati la. Mɔgɔw tun be dumunibabaw kɛ, ka minni kɛ, ka sanni ni feereli kɛ, ka sɛnɛ kɛ, ka soow lɔ. Nga Lɔti bɔra Sodɔmu dugu kɔnɔ loon min na, Ala y’u bɛɛ halaki ni tasuma ni kiribi ye ka bɔ sankolo la. Mɔgɔ Dencɛ bena segi loon min na, a bena kɛ ten fana.”—Luka 17:26-30.\nYezu t’a fɔra ko Nuhun ni Lɔti ka wagati la, mɔgɔw halakira sabu u tun be to ka dumuni ni minni kɛ, ka sanni ni feereli kɛ, ka danni kɛ ani ka boonw lɔ. O koow tun daganin lo. Nuhun, Lɔti ani u ka denbayaw y’o koo ɲɔgɔn dɔw kɛ. Nka, mɔgɔ tɔɔw tun b’o koow kɛ ani u tun tɛ u janto Ala sago la. U ma sɔn a ma fana ko yanni dɔɔni, Ala bena mɔgɔ juguw halaki. O kosɔn, Yezu b’a ka kalandenw jijara u k’u janto Ala sago la ani u k’a ɲini ka Ala sago kɛ bɛrɛbɛrɛ. O cogo la, a b’a yirala u la u be se ka kisi cogo min na ni Ala nana mɔgɔ juguw halaki.\nYezu ka kalandenw man kan k’a to duniɲa ka koow k’u bali ka Ala sago kɛ. Yezu y’a fɔ ko: “O loon na, n’o kɛra ka mɔgɔ min sɔrɔ a ka boon kunna, n’a ka minanw be soo kɔnɔ, a kana jigi k’u ta. N’o y’a sɔrɔ ni min be foro la, o tigi kana kɔsegi tugu. Koo min kɛra Lɔti ka muso la, aw k’aw hakili jigi o la.” (Luka 17:31, 32). A yɛlɛmana ka kɛ kɔgɔ kabakurulaman ye.\nKoo minw tun bena kɛ ni mɔgɔ Dencɛ kɛra Masacɛ ye, Yezu tora ka kuma u koo la. A y’a fɔ a ka kalandenw ye ko: “O loon sufɛ, ni mɔgɔ fila be dilan kelen kan, u bena kelen ta ka kelen to yen.” (Luka 17:34). O kɔrɔ ko dɔw bena kisi, nka, dɔw bena halaki.\nYezu ka kalandenw y’a ɲininga ko: “O bena kɛ yɔrɔ jumɛn, Matigi?” Yezu y’u jaabi ko: “Ni fɛnsu be yɔrɔ min na, dugaw be lajɛn o yɔrɔ le la.” (Luka 17:37). Tiɲɛn na, o kalanden dɔw bena kɛ i n’a fɔ duga minw be yeli kɛ yɔrɔjan. Mɔgɔ min ye Krista ye tiɲɛn tiɲɛn na, kalandenw bena lajɛn ka sɔn ale ma, ale min ye mɔgɔ Dencɛ ye. O wagati la, Yezu bena a ka kalanden kantigiw kalan tiɲɛn koo la, o min be ɲɛnamaya di mɔgɔ ma.\nKɔrɔ juman na Ala ka Masaya be Fariziɲɛw cɛma?\nKɔrɔ juman na Krista nali be i n’a fɔ saan manamana?\nMun na Yezu ka kalandenw ka ɲi ka to ɲɛɛ na tuma min na mɔgɔ Dencɛ be Masaya la?\nA ci dɔ ma A ci dɔ ma Mɔgɔ Dencɛ natuma\njy sap. 93 ɲɛɛ 218-219


Mat 28 AKKDC08 - Lafiɲɛlon tɛmɛna, lɔgɔkun daminɛlon - Bible Search\nMat 27 Mar int\n(Mar 16.1-8; Luka 24.1-12; Zan 20.1,11-18)\n1Lafiɲɛlon tɛmɛna, lɔgɔkun daminɛlon sɔgɔmadafɛ, Mariyamu ka bɔ Magidala ni Mariyamu dɔ nin tagara kaburu yɔrɔ la. 2O yɔrɔnin bɛɛ, dugukolo yɛrɛyɛrɛla kosɔbɛ. Ala ka mɛlɛkɛ dɔ jigira ka kabakuru kolonkolon k'a bɔ kaburu daa la, ka sigi a kan. 3Mɛlɛkɛ nin ɲada tun be manamana i n'a fɔ saan manamanatɔ, a ka fani tun gwɛnin lo parapara. 4Kɔlɔsilikɛbagaw siranna kosɔbɛ fɔɔ u yɛrɛyɛrɛla ka kirin. 5Mɛlɛkɛ y'a fɔ muso nunu ye ko: «Aw kana siran, bari ne y'a lɔn ko aw be Yezu le yɔrɔ ɲinina, u tun ye min gwengwen lɔgɔ kan. 6A te yan tugu, bari a kununna i n'a fɔ a tun y'a fɔ cogo min na. Aw ye na a layɔrɔ filɛ. 7Aw ye teliya ka taga fɔ a ka kalandenw ye ko a kununna, a ko a be taga aw ɲa Galile mara la. Aw bena taga sɔrɔ o yɔrɔ la. Koo min tun be ne fɛ k'a fɔ aw ye, o le ye nin ye.» 8Musow sirannin n'u nisɔndiyanin teliyara ka bɔ kaburu la. U bolila ka taga o kibaru fɔ Yezu ka kalandenw ye. 9O yɔrɔnin bɛɛ, Yezu y'u kunbɛn k'a fɔ u ye ko: «Aw dansɛ.» U gwɛrɛla a la k'u kunbiri gwan a kɔrɔ, k'a bato. 10Yezu y'a fɔ u ye ko: «Aw kana siran, aw ye taga fɔ n balimaw ye k'u ka taga Galile, k'u bena n ye o yɔrɔ le la.»\n11Ka muso nunu to sira la, kɔlɔsilikɛbaga nunu dɔw tagara dugu kɔnɔ, k'o koow bɛɛ lakali sarakalasebagaw ye. 12Olu ni cɛkɔrɔbaw ye ɲɔgɔnye kɛ, ka bɛn a la, ka wari caaman di kɔlɔsilikɛbagaw ma, 13k'a fɔ u ye ko: «Aw ka to k'a fɔ ko k'aw to sinɔgɔ la sufɛ, a ka kalandenw nan'a suu bɔ ka taga n'a ye. 14O koo mana se masacɛ ka lasigiden ma tuma min na, an bena koo bɛɛ kɛ k'a dusu suma, waasa a kana kojugu kɛ aw la.» 15Kɔlɔsilikɛbagaw y'o wari minɛ, k'a daminɛ k'o kibaru jɛnsɛn i n'a fɔ u tun y'a ɲini u fɛ cogo min na. A kɛra ten, o kibaru sera yɔrɔ bɛɛ la zuwifuw cɛma fɔɔ ka na se bii ma.\n16- Yezu ka kalanden tan ni kelen nunu tagara Galile, A tun ye kulu min koo fɔ u ye, u tagara ale kan. 17U ye Yezu ye tuma min na, u y'a bato, nga u dɔw sigasigara. 18Yezu gwɛrɛla u la k'a fɔ u ye ko: «Ala ye sebagaya bɛɛ di ne ma sankolo la ani dugukolo kan. 19- O la, aw ye taga siyaw bɛɛ kɛ ne ka kalandenw ye k'u batize Faa, ni Dencɛ ni Nii Senuman tɔgɔ la, 20k'u kalan, waasa u ka ne ka kuma bato. Ne kɔni bena to n'aw ye loon o loon fɔɔ ka taga diɲɛ wili.»


(trg)="12"> BAROKUN MINW BENA KALAN KAFO KƆNƆ , U LABƐNNA KUUN MIN KAMA\n(trg)="24"> Tuma juman lo Ala sagokɛlaw tagara jɔnya la Babilonɛba kɔnɔ ?\n(trg)="51"> Daniyɛli n’a tɔɲɔgɔn saba , Sadiraki , Mesaki ani Abɛdenego ma sɔn k’u dumu .\n(trg)="59"> Nka , u tun tɛ Jehova lɔn le .\n(trg)="91"> Dɔɔni dɔɔni , o kalanw ye Ala ka Kuma senuman nɔɔ ta .\n(trg)="96"> Ɲɛyirali fɛ , masacɛ Kɔnsitantɛn ye lajɛnba dɔ kɛ ni diinan kuntigiw ye .\n(trg)="105"> O n’a ta bɛɛ , kerecɛn mɔlenw jɛnkulu dennin dɔ tun b’u seko kɛra ka Ala bato .\n(trg)="106"> Nka , komi mɔgɔw tun be Babilonɛba ka jɔnya la , mɔgɔ si tun tɛ u lamɛnna .\n(trg)="107"> O kerecɛn mɔlenw tun be i n’a fɔ sumansi , Yezu tun ye min kofɔ .\n(trg)="108"> ( Matiyo 13 : 24 , 25 , 37 - 39 kalan ) .\n(trg)="109"> Tiɲɛn na , u tun be jɔnya la Babilonɛ !\n(trg)="110"> Mɔgɔ kɔnɔgwɛ dɔw tun be basigi mun lo kan ka legilizi ka lannakow sɔsɔ ?\n(trg)="111"> Saan kɛmɛkulu damanin Krista sanin kɔ , mɔgɔ caaman tun be se ka Bibulu kalan Latɛn ani Gɛrɛkikan na .\n(trg)="112"> O la , u tun be se ka legilizi ka lannakow suma ni Bibulu ka kalanw ye .\n(trg)="113"> Dɔw y’a ye ko legilizi ka kalanw tun ye ngalon ye minkɛ , u banna u la .\n(trg)="114"> Nka k’o fɔ mɔgɔw ye , faratiba tun b’o la ani u yɛrɛ tun be se ka faga o kosɔn .\n(trg)="115"> Mun lo y’a to a tun man nɔgɔ mɔgɔw fɛ ka Bibulu kalan ?


Eze 47 AKKDC08 - O kɔ, cɛɛ nin segira ni ne ye - Bible Search\nEze 46 Eze 48\nBaji min be woyo ka bɔ Alabatoso kɔnɔ\n1- O kɔ, cɛɛ nin segira ni ne ye Alabatoso donda la. Ne ye jii woyotɔ ye ka bɔ soo daa jukɔrɔla la ka taga kɔrɔn faan fɛ, bari soo ɲasinnin tun be kɔrɔn fɛ. Jii nin tun be bɔra Alabatoso worodugu ɲafan fɛ, ka sɔrɔ ka tɛmɛ sarakabɔyɔrɔ worodugu faan fɛ. 2Cɛɛ nin bɔra ni ne ye ni kɔgɔdugu ɲafan donda ye ka munumunu a kɔfɛla la ka taga se kɔrɔn ɲafan donda ma. Jii tun be woyora daa nin worodugu faan fɛ. 3Cɛɛ tagara kɔrɔn fɛ dɔɔni, sumanikɛjuru tun b'a bolo, a ye mɛtɛrɛ kɛmɛ duuru suma. O kɔ, a y'a kɛ ne ye jii tigɛ, jii tun be se ne senkuruw ma. 4A ye mɛtɛrɛ kɛmɛ duuru suma tugu k'a kɛ ne y'a tigɛ. Jii tun be se fɔɔ ne kunbiri ma. A ye mɛtɛrɛ kɛmɛ duuru suma tugu, k'a kɛ ne y'a tigɛ. Jii tun be se fɔɔ ne cɛɛ la. 5A ye mɛtɛrɛ kɛmɛ duuru suma tugu. Jii tun ka dun o yɔrɔ la fɔɔ ne ma se k'a tigɛ, bari jii tun cayara, mɔgɔ tun be se ka nɔnni a kɔnɔ. Mɔgɔ tun te se ka jii nin tigɛ fewu.\n6A ye ne ɲininga ko: «Adamaden, i ye nin ye wa?» O kɔ, a kɔsegira ni ne ye bada la. 7Ne sera yen tuma min na, ne ye yiri caaman ye bada la a faan fila la. 8A y'a fɔ ne ye ko: «Jii nin be woyo ka taga kɔrɔn fɛ mara la, ka taga lɛkɛnɛ na ka taga don *Kɔgɔji Fariman na. N'a donna kɔgɔji nin kɔnɔ, jii nin be saniya. 9Jilafɛn sifaw bɛɛ bena balo jii nin kɔnɔ. Jigɛ caaman bena sɔrɔ a kɔnɔ. A be woyo ka taga yɔrɔ o yɔrɔ, kɔgɔji be saniya. Baji nin be se yɔrɔ o yɔrɔ, a be kɛ sababu ye fɛɛn be balo o yɔrɔ la. 10Mɔnikɛlaw bena lɔ jida la. K'a ta Angɛdi fɔɔ ka taga se Ɛngilayimu, o bena kɛ jɔɔ layɔrɔ ye. Jigɛ sifa caaman bena sɔrɔ o yɔrɔ la i n'a fɔ Kɔgɔjiba jigɛw. 11Nga dalanw ni jii lɔyɔrɔ minw be kɔgɔji gɛrɛfɛ, olu jii tena diya, u bena kɛ kɔgɔ yɔrɔw ye. 12- Yiri denta sifaw bɛɛ bena sɔrɔ baa nin daa la, a faan fila la. U furaburu tena ja, u deen tena ban. U be deen kɛ kalo o kalo, bari baji be bɔ yɔrɔ senuman kɔnɔ ka na u ɲigi. U deenw bena mɔgɔw balo, u furaburu bena kɛ furaw ye.»\nIsirayɛli jamana danyɔrɔw\n13Matigi, Masaba ko: «Aw bena jamana min tilan Isirayɛli deen tan ni fila kɔmɔgɔw cɛ ka kɛ u niyɔrɔ ye, o daanw filɛ nin ye. Yusufu niyɔrɔ bena kɛ fila ye. 14Jɛnkulu kelen kelen bɛɛ niyɔrɔ ka kan ka kɛ kelen ye. Ne ye layidu ta, ka n daa di aw bɛmaw ma ko ne bena jamana nin d'u ma minkɛ, jamana nin bena kɛ aw ta ye.\n15«Ayiwa, jamana daan filɛ nin ye: Kɔgɔdugu ɲafan daan be daminɛ Kɔgɔjiba ma, ka tɛmɛ Etilɔn sira fɛ, fɔɔ ka taga se Sedadi ma, 16ka tɛmɛ ka se Amati ni Berotayi ani Sibarayimu ma, min be Damasi ni Amati mara cɛma, ka tɛmɛ Aseritikɔn, min be Oran daan faan fɛ. 17Ayiwa, jamana daan bena bɔ Kɔgɔji daa la ka taga fɔɔ Asariyena. Damasi ni Amati mara bena sɔrɔ a kɔgɔdugu ɲafan fɛ. O bena kɛ jamana kɔgɔdugu ɲafan daan ye. 18A kɔrɔn fɛ daan bena tɛmɛ Oran ni Damasi cɛ. Zurudɛn baji bena kɛ a daan ye ka tɛmɛ Galaadi mara ni Isirayɛli jamana cɛ, fɔɔ ka se kɔrɔn fɛ kɔgɔji ni Tamari ma. O bena kɛ a kɔrɔn fɛ daan ye. 19A worodugu ɲafan daan be bɔ Tamari fɔɔ ka taga se Meribakadɛsi jiyɔrɔ ma. Ezipiti kɔɔ bena kɛ a daan ye fɔɔ ka ta'a bila Kɔgɔjiba la. O bena kɛ a worodugu ɲafan daan ye. 20A tileben fɛ daan ye Kɔgɔjiba ye, ka bɔ worodugu ɲafan daan na fɔɔ ka taga se Lebowamati. O bena kɛ a tileben fɛ daan ye.\n21«Aw ka jamana tilan aw ni ɲɔgɔn cɛ ka kɛɲɛ ni Isirayɛli deen tan ni fila kɔmɔgɔw ye. 22Aw k'a tilan ka lonanw sɔn, minw sigira aw cɛma ka deenw sɔrɔ. Aw k'u jati i n'a fɔ dugulenw. U ka kan ka niyɔrɔ sɔrɔ n'aw ye Isirayɛlidenw cɛma. 23Ni lonan sigira Isirayɛli ka deen nunu kɔmɔgɔ minw cɛma, lonan nin niyɔrɔ be bɔ olu fɛ. Ne Matigi, Masaba le ko ten.


Zer 41 AKKDC08 - Saan kalo wolonwulanan na, Elisama - Bible Search\nZer 40 Zer 42\n1- Saan kalo wolonwulanan na, Elisama deen Netaniya dencɛ Yisimayɛli min tun ye masacɛ ka somɔgɔ dɔ ye, n'a tun kɛra masacɛ ka kuntigiba dɔ ye, ale ni mɔgɔ tan nana Ayikamu dencɛ Gedaliya fɛ Misipa. K'u to dumuni na ɲɔgɔn fɛ, 2Netaniya deen Yisimayɛli n'a ka mɔgɔ tan nunu wilila ka Safan deen Ayikamu dencɛ Gedaliya tigɛ ni murujan ye. Babilɔni masacɛ tun ye min kɛ lasigiden ye jamana kunna, u y'ale faga ten. 3Zuwifu minw bɛɛ tun be Gedaliya kɔrɔ yen Misipa, Yisimayɛli ye olu bɛɛ faga fana, ani Babilɔni kɛlɛden minw tun be yen.\n4Gedaliya faganin kɔ, o dugusagwɛ, mɔgɔ si tun t'a kala ma fɔlɔ, 5mɔgɔ bi seegi dɔw nana ka bɔ Sisɛmu, ni Silo ani Samari. U bɛɛ bonbosi tun linin lo. U tun y'u ka faniw faranfaran, k'o yɛrɛ fari tigɛtigɛ. Sarakafɛnw ni wusulan tun b'u bolo, u tun be nana ni olu ye Masaba ka soo. 6Netaniya dencɛ Yisimayɛli kasitɔ bɔra Misipa ka taga u kunbɛnyɔrɔ. A y'u kunbɛn tuma min na, a y'a fɔ u ye ko: «Aw ye na Ayikamu dencɛ Gedaliya fɛ!» 7U sera dugu kɔnɔ tuma min na, Netaniya deen Yisimayɛli n'a kɔmɔgɔw y'u faga, k'u suu fili dingɛ kɔnɔ. 8U la mɔgɔ tan y'a fɔ Yisimayɛli ye ko: «Kana an faga! Dumunifɛn dogonin b'an fɛ kongo kɔnɔ: sumanw, tulu, ani lii.» O la, Yisimayɛli ma sɔn ka olu n'u balimaw faga ɲɔgɔn fɛ tugu.\n9Masacɛ Aza tun ye dingɛ min sogi Isirayɛli mara masacɛ Bayesa ka kɛlɛ tuma na, Yisimayɛli ye mɔgɔ minw faga, a y'u bɛɛ suu don o le kɔnɔ. Netaniya deen Yisimayɛli y'a fa ni suuw ye.\n10Yisimayɛli ye Misipa dugu kɔnɔ mɔgɔ tɔw bɛɛ minɛ ka taga n'u ye: masacɛ denmusow, ani mɔgɔ minw bɛɛ tun tora Misipa kɔnɔ, masacɛ kɔlɔsibagaw kuntigi Nebuzaradan tun ye minw kalifa Ayikamu dencɛ Gedaliya ma. A y'u bɛɛ minɛ ka taga n'u ye amoniw fɛ.\n11Kareya deen Yowanan ni kɛlɛkuntigi minw bɛɛ tun be n'a ye, olu ye Netaniya deen Yisimayɛli ka kɛwalijuguw bɛɛ mɛn minkɛ, 12u y'u ka mɔgɔw bɛɛ lajɛn ka ta'a kɛlɛ. U y'a sɔrɔ Gabaŋɔn dalan daa la. 13Mɔgɔ minw bɛɛ tun be ni Yisimayɛli ye, olu ye Kareya deen Yowanan ni kɛlɛkuntigiw ye tuma min na, u nisɔn diyara. 14Yisimayɛli ye mɔgɔ minw minɛ ka bɔ Misipa, olu bɛɛ y'u ɲaa yɛlɛma ka taga Kareya dencɛ Yowanan fɛ. 15Nga Netaniya deen Yisimayɛli kɔni sera ka boli Yowanan ɲa n'a ka mɔgɔ seegi ye ka taga amoniw fɛ.\n16O tuma na, Netaniya dencɛ Yisimayɛli tun ye Ayikamu dencɛ Gedaliya faga ka sɔrɔ ka mɔgɔ dɔw minɛ ka bɔ Misipa. Kareya dencɛ Yowanan ni kɛlɛkuntigi minw bɛɛ tun be n'a ye, olu segira n'u tɔɔ ye, kɛlɛdenw fara musow kan, ni denmisɛnw, ni masacɛ ka dakɔrɔsigiw ka bɔ n'u ye Gabaŋɔn. 17U ye sira minɛ ka sɔrɔ ka taga lɔ lafiɲɛyɔrɔ dɔ la Kimuyamu, Bɛtilehɛmu faan fɛ. U tun b'a fɛ ka taga Ezipiti, 18k'u yɔrɔ jaɲa Babilɔnikaw la, u be siran minw ɲa. Bari Netaniya deen Yisimayɛli tun ye Ayikamu deen Gedaliya faga, Babilɔni masacɛ tun ye min kɛ lasigiden ye jamana kunna.


Ala Dencɛ ye “diɲɛ ka yeelen” ye | Yezu ka ɲɛnamaya\nAla Dencɛ ye “diɲɛ ka yeelen” ye\nYEZU B’A YIRA DENCƐ YE MƆGƆ MIN YE\nKƆRƆ JUMAN NA YAHUTUW YE JƆƆNW YE?\nAn be Gwatakɔrɔsigi seli laban loon na, o kɔrɔ a loon wolonfilanan na. Yezu be mɔgɔw kalanna Alabatosoba kɔnɔ, o yɔrɔ min be weele ko “Nafolo marayɔrɔ.” (Zan 8:20; Luka 21:1). A be komi o ye Musow ka Lukɛnɛ ye, yɔrɔ min na mɔgɔw b’u ka niliw bila.\nSufɛ, fɛti wagati la, yeelenba b’o yɔrɔ la sabu fitinɛ belebeleba naani mananin lo yen. O fitinɛ kelen kelen bɛɛ be ni tuludaga belebeleba naani ye. O yeelen barika ka bon sabu a be se fɔɔ yɔrɔjan na. Yezu bena min fɔ sisan, n’a sɔrɔ o b’a lamɛnbagaw hakili jigi o yeelen koo la. A y’a fɔ ko: “Ne ye diɲɛ ka yeelen ye. Ni mɔgɔ min sɔnna ne ma, o tigi tena taama dibi la. A bena to yeelen na min be taga don sini hɛrɛ yɔrɔ la [a bena ɲɛnamaya yeelen sɔrɔ].”—Zan 8:12.\nFariziɲɛw y’a sɔsɔ ko: “E b’i yɛrɛ koo fɔra sisan kɛ, tiɲɛ te i ka fɔta nin na.” Yezu y’u jaabi ko: “Ayiwa, ne be n yɛrɛ koo fɔ, ne be tiɲɛ le fɔra, bari ne be n bɔyɔrɔ lɔn ka n taayɔrɔ lɔn. K’a sɔrɔ aw te ne bɔyɔrɔ lɔn, aw te n taayɔrɔ lɔn fana.” A y’a fara a kan ko: “A yɛrɛ fɔra aw ka sariya la ko ni mɔgɔ fila ka seereya bɛnna ɲɔgɔn ma, o ye tiɲɛ tigitigi ye. Ne be n yɛrɛ koo fɔ, ani Faa min ye ne ci, ale ye ne seere ye fana.”—Zan 8:13-18.\nFariziɲɛw banna a ka kuma na, ani u ko: “E Faa nin be min?” Yezu sinna k’u jaabi ko: “Aw te ne lɔn, aw te n Faa fana lɔn. N’aw tun be ne lɔn, aw tun bena n Faa fana lɔn.” (Zan 8:19). Hali ni Fariziɲɛw b’a fɛ ka Yezu minɛ, mɔgɔ si tɛ sɔn ka maga a la.\nYezu y’a fɔ u ye tugun ko: “Ne be taga, aw bena ne yɔrɔ ɲini ka dɛsɛ, aw bena sa aw ka hakɛw la. Ne be tagara yɔrɔ min na, aw te se ka taga yen.” U ma Yezu ka kuma kɔrɔ faamu hali dɔɔni. O kama, u y’a fɔ ɲɔgɔn ye ko: “N’a sɔrɔ a b’a fɛ k’a yɛrɛ faga le, bari a b’a fɔra ko ale bena taga yɔrɔ min na, ko an te se ka taga yen.” U ma Yezu ka kuma faamu sabu u t’a bɔyɔrɔ lɔn. Yezu y’a ɲɛfɔ u ye ko: “Aw ye dugukolo kan mɔgɔw ye, nga ne bɔra sankolo la. Aw ye diɲɛ nin mɔgɔw ye. Nga, ne te yan mɔgɔ ye.”—Zan 8:21-23.\nYezu kaan be min ma, o ye ko a tun be ɲɛnamaya la sankolo la ka sɔrɔ ka wolo adamaden cogo la. Ani fana, ale lo ye Masiya (wala Krista) ye, layidu tara min koo la, diinan kuntigiw tun ka ɲi ka min makɔnɔ. O bɛɛ n’a ta, u y’a mafiɲɛya k’a ɲininga ko: “E ye jɔn ye?”—Zan 8:25.\nKomi u ma sɔn a ta ma, Yezu y’u jaabi ko: “Mun na ne yɛrɛ be kumana aw fɛ?” A ye u hakili sama ka taga Faa kan ani a y’a ɲɛfɔ fɛɛn min kama u ka ɲi k’a Dencɛ lamɛn. A ko: “Ne Cibaga ye tiɲɛntigi ye. Ani ne ye min mɛn ale fɛ, ne b’o lo fɔ duniɲa na.”—Zan 8:25, 26, NW.\nO kɔ, Yezu y’a yira ko a jigi lanin b’a Faa kan, Yahutuw banna k’u jigi la min kan. A ko: “N’aw ye Mɔgɔ Dencɛ kɔrɔta sanfɛ ka ban tuma min na, ne ye min ye, aw bena o lɔn, ko ne te foyi kɛ n yɛrɛ ma. N Faa ye min fɔ n ye, ne b’o le fɔ. Ne cibaga be ni ne ye. A ma ne to n kelen, bari min ka d’a ye, ne be o le kɛ tuma bɛɛ.”—Zan 8:28, 29.\nYahutu dɔw kɔni limaniyanin lo Yezu la. A y’a fɔ olu ye ko: “N’aw ye ne ka kuma bato, aw be kɛ n ka kalandenw ye tiɲɛ na. O la, aw bena tiɲɛ lɔn, o tiɲɛ le bena aw kɛ hɔrɔnw ye.”—Zan 8:31, 32.\nO kumaw ye dɔw kabakoya. U ye Yezu sɔsɔ ko: “Anw ye Ibrayima deenw ye. An ma deli ka kɛ mɔgɔ si ka jɔɔn ye. I be se k’a fɔ cogo di ko an bena kɛ hɔrɔnw ye?” Yahutuw b’a lɔn ko siya wɛrɛw y’u mara galen, nka u tɛ sɔn a ma k’u kɛra u ka jɔɔnw ye. Nka, Yezu y’a fɔ ka gwɛ k’u ye jɔɔnw ye. A y’a fɔ u ye ko: “Tiɲɛ tiɲɛ na, mɔgɔ o mɔgɔ be hakɛ kɛ, o tigi ye hakɛ ka jɔɔn le ye.”—Zan 8:33, 34.\nYahutuw kɛtɔ ka ban ko u tɛ jurumu ka jɔɔnw ye, u b’u yɛrɛ bila farati la. Yezu y’a ɲɛfɔ u ye ko: “Jɔɔn te jati a kuntigi ka somɔgɔw dɔ ye, nga a kuntigi deen jatinin lo tuma bɛɛ.” (Zan 8:35). Jɔɔn tɛ cɛntala ye ani u be se k’a gwɛn ka bɔ soo tuma bɛɛ. Sotigi ka deen wala a lamɔden dɔrɔn lo be to soo “tuma bɛɛ,” o kɔrɔ, a sii bɛɛ la.\nO kama, kalan min ye tiɲɛn ye Dencɛ koo la, o lo be mɔgɔ hɔɔrɔnya ka bɔ jurumu na: jurumu min be na ni saya ye. Yezu y’a ɲɛfɔ u ye ko: “N’o Deen nin y’aw hɔrɔnya, a be kɛ hɔrɔnya dafanin ye.”—Zan 8:36.\nMun lo be kɛ sufɛ fɛtilon na, ani o ɲɛsinna cogo di Yezu ka kalan ma?\nYezu ye mun lo fɔ a bɔyɔrɔ koo la? O b’a yira ko Yezu ye jɔn lo ye tigitigi?\nMun na a be se ka fɔ ko Yahutuw ye jɔɔnw ye? Nka tiɲɛn kalan juman lo bena u kɛ hɔɔrɔnw ye?\nA ci dɔ ma A ci dɔ ma Ala Dencɛ ye “diɲɛ ka yeelen” ye\njy sap. 68 ɲɛɛ 162-163


“Niin” ani “Hakili”: U kɔrɔ tigitigi ye mun ye? | Bibulu ka kalan\n“Niin” ani “Hakili”: U kɔrɔ tigitigi ye mun ye?\nN’I Y’A mɛn ko “niin” ani “hakili”, e be miiri mun koo la? Mɔgɔ caaman b’a miiri ko “niin” ani “hakili” ye fɛɛn yebaliw ye minw be an na ani u tɛ sa. U b’a miiri ko mɔgɔ mana sa, o fɛɛnw be bɔ a tigi fari la ani u tɛ sa. Komi o miiriya jɛnsɛnnen lo yɔrɔ bɛɛ, a be bari mɔgɔ caaman na k’a mɛn ko Bibulu kɔni tɛ o fɔ fewu. O la do, Ala ka Kuma ka fɔta la, niin ni hakili ye mun lo ye?\n“NIIN” KƆRƆ YE MIN YE BIBULU KƆNƆ\nAn ka kuma niin koo la fɔlɔ. N’a sɔrɔ i hakili b’a la ko Bibulu kɔnna ka sɛbɛ Heburukan ni Gɛrɛkikan lo la. N’u be kuma niin koo la, Bibulu sɛbɛbagaw be Heburukan kumaden nefɛs wala Gɛrɛkikan kumaden psukɛ lo sɛbɛ. Nin kumaden fila be sɔrɔ Bibulu kɔnɔ siɲɛ 800 ni kɔ. Bibulu bayɛlɛmani min tɔgɔ ko Traduction du monde nouveau, o be o kumadenw bayɛlɛma yɔrɔ bɛɛ k’a fɔ ko “âme,” o kɔrɔ, “niin.” “Niin” wala “niinw” kofɔra cogo min na Bibulu kɔnɔ, n’an b’o lajɛ, an b’a ye ka gwɛ ko u kɔrɔ jɔnjɔn ko: 1) mɔgɔ, 2) bɛgɛn, wala 3) mɔgɔ wala bɛgɛn ka ɲɛnamaya. An ka vɛrise dɔw lajɛ minw be o kɔrɔ saba ɲɛyira.\nMɔgɔw.Nuhun tile la, “mɔgɔ damani le kisira . . . mɔgɔ [psukɛ] seegi dɔrɔn.” (1 Piyɛri 3:20). Yan, gɛrɛkikan kumaden psukɛ min kofɔra, o ɲɛsinna mɔgɔw lo ma: Nuhun, a muso, a dencɛ saba n’u musow. Ɛkizɔdi 16:16 be cikan dɔw kofɔ minw dira Israɛldenw ma ka ɲɛsin maanɛ koo ma. A fɔra u ye ko: “Mɔgɔ kelen kelen bɛɛ ka dɔ cɛ . . . ka kɛɲɛ n’u ka mɔgɔw [nefɛs] daa ye.” O la, denbaya kelen-kelen bɛɛ tun be maanɛ hakɛ min cɛ, o tun be bɔ a ka mɔgɔw daa lo la. Vɛrise wɛrɛw be yen minw kɔnɔ nefɛs ni psukɛ ɲɛsinna mɔgɔ wala mɔgɔw lo ma: Zɛnɛzi 46:18; Zozuwe 11:11; Kɛwaliw 27:37; ani Ɔrɔmukaw 13:1.\nBɛgɛnw. Bibulu be fɛɛn ɲɛnamanw danni lakali ten ko: “Ala ko: ‘Nimanfɛn [nefɛs] ka kɛ jii kɔnɔ caaman yɔrɔ bɛɛ, ani kɔnɔw ka to ka van sanfɛ.’ Ala ko: ‘Dugukolo ka fɛɛn ɲanaman [nefɛs] sifaw bɛɛ bɔ: begɛnw, fɛɛn minw be fofo, ani kongosogo sifaw bɛɛ.’ A kɛra ten.” (Zɛnɛzi 1:20, 24). Nin yɔrɔ la, jɛgɛw, bɛgɛnw ani kongo sogow bɛɛ weelela heburukan kumaden kelen lo la ko nefɛs. Kɔnɔw ni sogo wɛrɛw weelela ko nefɛs vɛrise nunu kɔnɔ: Zɛnɛzi 9:10; Levitiki 11:46; ani Nɔnburuw 31:28.\nMɔgɔ niin. Tuma dɔw la kumaden “nefɛs” kɔrɔ ko mɔgɔ niin. Jehova tun y’a fɔ Musa ye ko: “Nga ni kojugu wɛrɛ y’a sɔrɔ, o ɲɔgɔn ka kan ka kɛ u la. Nii [nefɛs] juru be bɔ ni nii [nefɛs] ye.” (Ɛkizɔdi 21:23). Ni mɔgɔ tun ye mɔgɔ wɛrɛ niin bɔ, a tun ka kan ka mun lo sara o nɔɔ na? Niin tun be kɛ niin sara ye. An ka Yezu ka kumaw fana lajɛ: “Ne ye sagaw dɛndɛbagaɲuman ye. Sagaw dɛndɛbaga ɲanaman b’a nii [psukɛ] di a ka sagaw kosɔn.” (Zan 10:11). Yezu y’a niin, o kɔrɔ a ka ɲɛnamaya di adamadenw kosɔn. An ye Bibulu vɛrise minw lajɛ, u b’a yira ka gwɛ ko “niin” ɲɛsinna mɔgɔ ka ɲɛnamaya lo ma. O kɔrɔ kelen be sɔrɔ vɛrise wɛrɛw kɔnɔ i n’a fɔ Matiyo 10:39; Zan 15:13; ani Kɛwaliw 20:10.\nN’i be to ka Ala ka Kuma kalan, i bena a ye ko a ma fɔ Bibulu yɔrɔ si la ko niin tɛ sa wala ko a be to badaa. Nka, Bibulu b’a fɔ ko niin be sa (Ezekiyɛli 18:4, 20, NW ).\n“HAKILI” YE MIN YE\nAn k’a filɛ sisan “hakili” kɔrɔ ye min ye Bibulu kɔnɔ. Mɔgɔ dɔw b’a miiri ko “hakili” ni “niin” kɔrɔ ye kelen ye. Nka o tɛ. Bibulu b’a yira ka gwɛ ko “hakili” ni “niin” be dan na. Faranfasi juman be yen u cɛ?\nBibulu sɛbɛbagaw ye kumaden min sɛbɛ ka ɲɛsin “hakili” ma o ye ruwa ye heburukan na ani pneuma ye gɛrɛkikan na. Bibulu yɛrɛ be o kumadenw kɔrɔ yira. Ɲɛyirali fɛ, Zaburuw 104:29 (ABM ) b’a fɔ ko: “Ni i [ Jehova] ye u [hakili, NW ] (ruwa) minɛ, u bɛ sa, u bɛ kɛ buguri ye tun.” Zaki 2:26 (ABM ) fana b’a fɔ ko: ‘Farikolo salen lo ni niin [hakili, NW ] t’a la.’ O vɛrisew kɔnɔ, kumaden “hakili” ɲɛsinna fɛɛn ma, min b’a to farikolo be ɲɛnamaya. Ni hakili tɛ farikolo la, mɔgɔ be sa. O kama, Bibulu kɔnɔ kumaden ruwa ma bayɛlɛma dɔrɔn ko “hakili” nka, “fanga” o kɔrɔ, ɲɛnamaya barika. Ɲɛyirali fɛ, Nuhun ka wagati la, Ala y’a fɔ sanjiba koo la ko: “Ne na ji belebeleba lana dugukolo kan. Hakili [ruwa] bɛ farisogo minnu na, ne na olu bɛɛ halaki ka bɔ sankolo jukɔrɔ.” (Zɛnɛzi 6:17, ABM; 7:15, 22). O la “hakili” ye barika yebali ye ( ɲɛnamaya tapɛrɛn lo) min b’a to fɛɛn ɲɛnamanw bɛɛ be walew kɛ.\nNiin ani hakili tɛ kelen ye. Farikolo mako be hakili la i ko arajo mako be kuran na walisa ka kuma. Walisa k’o faamuya, i ka miiri arajo dɔ koo la piliw be don min na. N’i ye piliw don a la ani k’a dayɛlɛ, kuran min be piliw kɔnɔ o b’a to arajo be baara kɛ ani ka kuma. Nka ni piliw t’a la, a tɛ se ka baara kɛ. Arajo sifa wɛrɛw fana be ten: ni y’u sama ka bɔ kuran na, u tɛ baara kɛ tugun. O cogo kelen na, hakili ye barika ye an farikolo be ɲɛnamaya la min sababu fɛ. I ko kuran, hakili fana tɛ ni dusukunnataw ye ani a tɛ se ka miiri. Fanga lo, mɔgɔ tɛ. Nka, n’o hakili walima ɲɛnamaya barika tɛ fari la, an ‘be sa, an be kɛ buguri ye tugun’ i ko Zaburu sɛbɛbaga y’a fɔ cogo min na.\nWaajulikɛla 12:7 b’a fɔ adamaden saya koo la ko: ‘Farisogo be segi ka kɛ bɔgɔ ye a bɔyɔrɔ la, . . . ani mɔgɔ niin [hakili, NW ] be segi Ala ma, min y’a dibaga ye.’ Ni hakili wala ɲɛnamaya barika bɔra mɔgɔ fari la, a be toli ani a be segi dugukolo la, a bɔra yɔrɔ min na. O cogo kelen na, ɲɛnamaya barika be kɔsegi Ala ma, a bɔra ale min fɛ (Zɔbu 34:14, 15, NW; Zaburuw 36:10). O kɔrɔ tɛ ko ɲɛnamaya barika be wuli tiɲɛn na ka taga sankolo la. Nka, o kɔrɔ ko mɔgɔ mana sa, walisa a ka ɲɛnamaya kokura, o be Jehova Ala lo bolo. An be se k’a fɔ ko a tigi ka ɲɛnamaya be Ala lo bolo sisan. Ala sebagaya dɔrɔn lo sababu la hakili walima ɲɛnamaya barika be se ka segi a tigi ma walisa a ka ɲɛnamaya kokura.\n“Mɔgɔ salen minnu bɛ kaburuw kɔnɔ,” k’a lɔn ko Ala bena u kunu, o b’an jigi tugu dɛ! (Zan 5:28, 29, ABM ). Suu kununin wagati la, minw be sunɔgɔra saya la, Jehova bena farikolo kuraw dilan u ye ani a bena u ɲɛnamaya a kɛtɔ ka hakili walima ɲɛnamaya barika don u la. O bena kɛ ninsɔndiya wagati ye dɛ!\nN’i b’a fɛ ka dɔ fara i ka faamuyali kan “niin” ani “hakili” kɔrɔ koo la Bibulu kɔnɔ, i bena kunnafoni nafamanw sɔrɔ gafe nunu kɔnɔ: Que devient-on quand on meurt ? ani Comment raisonner à partir des Écritures ɲɛɛw 27-32 ani 135-140 (faransɛkan). Jehova Seerew lo y’u sɛbɛ.